title: Sergei Dovlatov

text: Dovlatovin teoksia on suomentanut Pauli Tapio, ja Tomi Huttunen arvioi Dovlatovin viimeiseksi jäänyttä teosta "Haarakonttoria" käsittelevässä kritiikissään hänen työtään taidokkaaksi. Samoin sanoo Pekka Pesonen arvioidessaan "Matkalaukkua": "Suomennos on mainio. Se välittää alkutekstin elävyyden ja vivahteikkuuden luovan kekseliäästi ja pelkistetyn vetävästi."


title: Niko Viiala

text: Niko Viiala (s. 10. huhtikuuta 1986) on suomalainen pikajuoksija, joka edusti Karhulan Urheilijoita. Hänen valmentajana on Jari Syvelä. Hän oli voittamassa Suomelle pronssia alle 20-vuotiaiden Euroopan mestaruuskilpailuissa 2005 pikaviestissä. Hänen 100 metrin ennätyksensä oli 10,92 samalta vuodelta.


title: Keijo Kepsu

text: Keijo Pellervo Kepsu (10. marraskuuta 1946 Valkeala – 30. lokakuuta 2017) oli suomalainen upseeri ja eversti. Kepsu suoritti Kadettikoulun valmistuen vuonna 1970 ja suoritti yleisesikuntaupseerin tutkinnon vuonna 1979.


title: Keijo Kepsu

text: Kepsu palveli Suomen puolustusvoimissa muun muassa vuosina 1970–1977 Ilmavoimien Viestikoulussa koulutusupseerina (nykytermi opetusupseeri), Ilmavoimien Esikunnassa ja Ilmavoimien Viestikoulun johtajana vuosina 1986–1988. Tässä roolissa hän toimi samalla silloisen Luonetjärven varuskunnan komentajana (evl).


title: Keijo Kepsu

text: Hänen seuraava palveluspaikkansa oli Viestikoelaitos, jonka pitkäaikaisimpana johtajana hän toimi 1988–1998.


title: Keijo Kepsu

text: Hänet on ylennetty majurin arvoon itsenäisyyspäivänä 1982 ja everstiksi 1994. Kepsu on sotilassukua.


title: Canon EOS 5D Mark III

text: Canon EOS 5D Mark III on japanilaisyhtiö Canonin valmistama digitaalinen järjestelmäkamera. Kamera julkaistiin maaliskuussa 2012 Canon EOS 5D Mark II:n seuraajaksi. Kamera on yhteensopiva EF-objektiivien sekä EX-sarjan Speedlite-salamalaitteiden kanssa.


title: David Ytfeldt

text: David Ytfeldt (aik. "David Jonsson"; s. 29. syyskuuta 1979 Frösön, Ruotsi) on ruotsalainen entinen jääkiekkopuolustaja. Hän pelasi urallaan Elitserienissä yhteensä 116 runkosarjaottelua tehopistein 3+14=17 ja keräten 151 jäähyminuuttia sekä yhdeksän playoff-ottelua tehden kaksi syöttöpistettä ja keräten kahdeksan jäähyminuuttia. Ytfeldt pelasi urallaan myös Suomessa.


title: David Ytfeldt

text: Ytfeldt on IFK Strömsundin kasvatti ja hän pelasi juniorina myös Östersunds IK:n joukkueessa. Ytfeldt aloitti ammattilaisuransa kuitenkin Leksands IF:ssä, jossa hän teki Elitserien-debyyttinsä kaudella 1997–1998, jolloin Ytfeldt sai tililleen kymmenen Elitserien-ottelua jääden niissä ilman tehopisteitä. Hän pelasi suurimman osan kaudestaan vielä Leksandin J20-joukkueessa. Ytfeldt oli tehoilla 13+10=23 J20 SuperElitin eniten maaleja tehnyt puolustaja sekä toiseksi tehokkain puolustaja HV71:n Viktor Wallinin jälkeen. Hän voitti myös sarjan jäähypörssin 101 jäähyminuutillaan. Vancouver Canucks varasi Ytfeldtin 136. pelaajana . Hän ei kuitenkaan koskaan siirtynyt Pohjois-Amerikkaan.


title: David Ytfeldt

text: Varsinainen tulokaskausi 1998–1999 toi Ytfeldtille Elitserienissä 39 runkosarja- ja neljässä playoff-ottelussa viisi syöttöpistettä. Hänet palkittiin kauden päätteeksi Elitserienin parhaana tulokkaana. Kaudeksi 2000–2001 Ytfeldt siirtyi SM-liigajoukkue JYPin riveihin, mutta hän ehti pelata vain 11 ottelua, kunnes jätti joukkueen selkävaivojen vuoksi. Loppukauden Ytfeldt pelasi Elitserieniä Frölunda HC:ssa.


title: David Ytfeldt

text: Loukkaantumiset pilasivat lopulta koko Ytfeldtin loppu-uran, sillä hän pelasi Linköpings HC:ssa vain kahdeksan ottelua kaudella 2001–2002. Kaudella 2002–2003 hän pelasi Allsvenskan-joukkue Nyköpings Hockeyssä vain 15 ottelua. Kolmena seuraavana kautena Ytfeldt toimi kasvattajaseuransa IFK Strömsundin pelaajavalmentajana Ruotsin II-divisioonassa, mutta lopetti sen jälkeen jääkiekon pelaamisen.


title: David Ytfeldt

text: Ytfeldt pelasi alle 20-vuotiaiden MM-kilpailuissa vuonna 1999 sekä alle 18-vuotiaiden EM-kilpailuissa vuonna 1997, jolloin hän voitti hopeaa.


title: Jean Ango

text:
Jean Ango (1480–1551) oli ranskalainen laivanvarustaja ja liikemies Dieppestä, mikä oli aikansa tärkeimpiä satamakaupunkeja. Sieltä käsin hän hoiti kauppalaivastoaan Afrikkaan ja Aasiaan, kilpaillen espanjalaisten ja portugalilaisten kanssa.
Ango oli läheinen ystävä Ranskan kuninkaan Frans I kanssa. Kuningas vieraili usein Angon vuonna 1530 rakennuttamassa Varengeville-sur-Merin kesäasunnossa Manoir d'Angossa, joka oli koristeltu aikansa suosituimpien italialaisten taiteilijoiden tekemillä veistoksilla ja freskoilla.


title: Puistola (Jyväskylä)

text: Puistola on Jyväskylän kaupunginosa. Puistola sijaitsee Kantakaupungin suuralueella, lähellä kaupungin keskustaa. Alueen erottaa keskustasta Väinönkatu, Harjun kaupunginosasta Yliopistonkatu ja Puistokatu. Tourulan ja Puistolan välisenä rajana on Tourujoki. Muut naapurikaupunginosat ovat Taulumäki ja Lutakko. Puistola on kooltaan noin 800 metriä kertaa 300 metriä.


title: Puistola (Jyväskylä)

text: Puistolassa sijaitsee Jyväskylän vanha hautausmaa, jonne on haudattu monia jyväskyläläisiä merkkihenkilöitä. Hautausmaan ja Tourujoen välissä on Tourujoen luontopolku ja luonnonsuojelualue.


title: Puistola (Jyväskylä)

text: Kalevankadun ja Puistokadun kulmassa sijaitsee Puistotori-niminen puisto. Nimensä puisto on saanut siitä, että 1900-luvun alussa arkkitehdit Yrjö Blomstedt, Walter Thom ja Hugo Lilius olivat sitä mieltä, että aukiosta pitäisi tehdä suurten julkisten rakennusten ympäröimä tori. Puistokadun toisella puolella oleva Puistokoulu jäi kuitenkin tienoon ainoaksi julkiseksi rakennukseksi. 1930-luvun alussa paikalle tehtiin puisto ja tori jäi vain Puistotorin nimeen.


title: Valmont (Seine-Maritime)

text: Valmont on kunta Seine-Maritimen departementissa Ylä-Normandian hallintoalueella Ranskassa. Se sijaitsee 11 km Fécampin rannikkokaupungista sisämaahan päin Pays de Cauxin alueella.


title: Nokilintuhaukka

text: Nokilintuhaukka ("Accipiter brachyurus") on haukkojen heimoon kuuluva lintu. Se on kotoperäinen Papua-Uuden-Guinean kahdella saarella Uudella-Britannialla ja Uudella-Irlannilla. Sen populaatiot niillä ovat supistumassa metsänhakkuiden vuoksi. Uudella-Britannialla siitä on aikojen kuluessa vain muutama havainto. Uudella-Irlannilla se on ollut vuoristometsien yleisin, mutta ei kuitenkaan kovin yleinen petolintu. Sen todellinen levinneisyys ei ole tiedossa, sillä sitä on vaikea erottaa Uuden-Britannian toisesta lintuhaukasta.


title: Nokilintuhaukka

text: Nokilintuhaukan elinpiiriä ovat subtrooppiset ja trooppiset alavat ja vuoristometsät.


title: Nokilintuhaukka

text: Nokilintuhaukan pituus on 27–34 senttimetriä. Se on väriltään harmaavalkoinen. Aikuinen on päältä tummanharmaa ja sillä on ruskea niskakaulus ja vaaleanharmaa alapuoli. Nuorella linnulla on tumma kruunu, se on päältä punaruskea, ja siinä on mustia täpliä, alapuoli on vaaleanruskea selvin tummin juovin. Silmät ovat punaiset, jalat vaaleankeltaiset. Liuskelintuhaukasta se eroaa ruskean kauluksen ja lyhyen pyrstön ansiosta. Naamiokanahaukka taas on alapuolelta vahvemmin punaruskea, mutta sen poikaset erottaa vain siitä, että ne ovat isompia ja niillä on pitempi pyrstö.


title: Renzo Ranuzzi

text: Renzo Ranuzzi (14. heinäkuuta 1924 Bologna – 16. maaliskuuta 2014) oli italialainen koripalloilija. Hän edusti seuratasolla Virtus Bolognaa.


title: Renzo Ranuzzi

text: Ranuzzi pelasi Italian maajoukkueen mukana Lontoon olympialaisissa 1948 ja Helsingin kisoissa 1952, joissa molemmissa maa sijoittui 17:nneksi. Hän oli oman peliuransa jälkeen valmentaja, joka luotsasi Serie A-joukkueita kolmella kaudella. Ranuzzi oli Becchi Forlín valmentaja kaudella 1967–1968, siirtyi seuraavaksi kaudeksi Bolognaan ja toimi Bolognan valmentajana uudelleen vielä kaudella 1980–1981.


title: Ahmed Ramadan

text: Ahmed Ramadan (; s. 15. heinäkuuta 1972) on egyptiläinen entinen maahockeypelaaja. Hän edusti seuratasolla sharkialaista El-Sayadeenia. Ramadan pelasi seitsemän ottelua Ateenan olympialaisissa 2004, joissa Egypti oli kahdestoista eli viimeinen.


title: Georges Vanderhulst

text: Georges Vanderhulst (s. 15. heinäkuuta 1944 Ixelles) on belgialainen entinen maahockeypelaaja. Hän osallistui Méxicon olympialaisiin 1968, joissa Belgian joukkue sijoittui yhdeksänneksi ja Vanderhulst pelasi kuudessa ottelussa.


title: Subhash Verma

text: Subhash Verma (s. 15. heinäkuuta 1968) on intialainen entinen painija, joka kilpaili sekä vapaa- että kreikkalais-roomalaisessa painissa.


title: Subhash Verma

text: Verma sijoittui Aasian kisoissa 1986 viidenneksi alle 100-kiloisten kreikkalais-roomalaisessa painissa. Hän kilpaili Soulin olympialaisissa 1988 vapaapainin alle 90-kiloisten sarjassa, jossa hän putosi alkulohkossa. Seuraavana vuonna Verma voitti kansainyhteisön mestaruuden vapaapainissa 100 kilon painoluokassa, ja kaudella 1990 hän sai sarjassa pronssia Aasian sekä Kansainyhteisön kisoista. Hän saavutti vuonna 1991 Aasian-mestaruuspronssia, mutta jäi kuudenneksi seuraavan vuoden kisoissa kuten myös Barcelonan olympialaisissa 1992. Verma oli kuudes myös Aasian kisoissa 1994, mutta voitti pronssimitalin Kansainyhteisön kisoissa kyseisellä kaudella ja vei kansainyhteisön mestaruuden 1995.


title: Fawzi Salloum

text: Fawzi Salloum (; s. 15. heinäkuuta 1943) on syyrialainen entinen kreikkalais-roomalaisen tyylin painija. Hän osallistui Münchenin olympialaisissa 1972 alle 57-kiloisten sarjaan, mutta luopui turnauksesta ensimmäisen ottelunsa jälkeen.


title: Chaehoi Fatihou

text: Chaehoi Fatihou (s. 15. heinäkuuta 1971) on komorilainen entinen painonnostaja. Hän osallistui Ateenan olympialaisissa 2004 alle 85-kiloisten sarjaan, mutta joutui keskeyttämään kilpailun jäätyään tuloksetta tempauksessa.


title: Abdullah Tetengi

text: Abdullah Tetengi (s. 15. heinäkuuta 1969) on nigerialainen entinen yleisurheilija, joka kilpaili pikajuoksussa.


title: Abdullah Tetengi

text: Tetengi osallistui alle 20-vuotiaiden MM-kisoissa 1986 100 metrin matkalle, jolla hän pääsi toiselle kierrokselle saakka. Hän sijoittui lajissa viidenneksi vuoden 1988 kisoissa ja juoksi myös maansa hopeaa voittaneessa 4 × 100 metrin viestijoukkueessa. Tetengi kilpaili samalla kaudella myös Soulin olympialaisissa 1988, joissa hän oli Nigerian pikaviestijoukkueen jäsen alkuerissä. Hän sijoittui Kansainyhteisön kisoissa 1990 kuudenneksi 100 metrillä ajallaan 10,20 sekuntia, ja samalta vuodelta on myös Tetengin ennätys 10,12.


title: Henri Rafaralahy

text: Henri Rafaralahy (s. 15. heinäkuuta 1949) on madagaskarilainen entinen yleisurheilija, joka kilpaili pikajuoksussa. Hän osallistui Münchenin olympialaisissa 1972 maansa joukkueessa 4 × 100 metrin viestiin, jossa Madagaskar putosi ensimmäisellä kierroksella. Rafaralahyn ennätys 100 metrillä on 10,5 sekuntia, jonka hän juoksi vuonna 1975.


title: Elio Sasso Sant

text: Elio Sasso Sant (15. heinäkuuta 1911 – ?) oli italialainen meloja. Hän osallistui Berliinin olympialaisissa 1936 kajakkiyksiköiden 1 000 sekä 10 000 metrin matkoille. Sasso Sant ei päässyt alkuerästään jatkoon tuhannella metrillä, mutta sijoittui kahdeksanneksi 10 000 metrin kisassa.


title: Janice Bremner

text: Janice Bremner (s. 15. heinäkuuta 1974 Burlington, Ontario) on kanadalainen entinen taitouimari ja olympiamitalisti. Hänen seuransa oli British Columbia Aquasonics. Bremner oli voittamassa hopeaa joukkueohjelmasta Atlantan olympialaisissa 1996.


title: Enrique Regueiferos

text: Enrique Regueiferos Blanco (15. heinäkuuta 1948 Oriente – 2002) oli kuubalainen nyrkkeilijä ja olympiamitalisti.


title: Enrique Regueiferos

text: Regueiferos voitti vuonna 1967 kultaa Pan-Amerikan kisoissa alle 60-kiloisten sarjassa ja otteli seuraavana vuonna olympiahopeaa 63,5-kiloisissa Méxicossa. Hän voitti Pan-Amerikan kisat jälleen 1971, mutta hävisi ensimmäisen ottelunsa Münchenin olympialaisissa 1972.


title: Metin Topaktaş

text: Metin Topaktaş (s. 15. heinäkuuta 1967) on turkkilainen entinen vapaapainija. Hän edusti seuratasolla Tedas Ankaraa.


title: Metin Topaktaş

text: Topaktaş sijoittui MM-kisoissa 1989 kuudenneksi alle 52-kiloisten sarjassa ja toisti saman suorituksen vuonna 1995. Hän voitti kaudella 1995 EM-kisoissa hopeaa. Topaktaş sijoittui Atlantan olympialaisissa 1996 alle 52 kilon painoluokassa kuudenneksi.


title: Fredrik Kessiakoff

text: Fredrik Carl Wilhelm Kessiakoff (s. 17. toukokuuta 1980 Saltsjöbaden, Nackan kunta, Tukholman lääni)) on ruotsalainen pyöräilijä, joka kilpaili vuoteen 2008 maastopyöräilyssä ja sen jälkeen maantiepyöräilyssä uransa loppuun, vuoteen 2014.


title: Fredrik Kessiakoff

text: Kessiakoff saavutti pronssia maastopyöräilyn MM-kilpailujen maastoajossa Rotoruassa 2006. Maastopyöräilyn EM-kilpailuissa hän sai pronssia sekaviestissä 2005 ja 2006 sekä maastoajossa 2007. Ruotsin-mestaruuden hän voitti maastoajossa 2004, 2006, 2007 ja 2008 sekä maastopyöräilyn aika-ajossa 2001, 2002, 2007 ja 2008.


title: Fredrik Kessiakoff

text: Kessiakoff edusti maantiepyöräilyssä Fuji-Servetto -joukkuetta 2009, Garmin-Transitionsia 2010 ja Astana Teamia 2011–2014. Hän voitti 2011 Itävallan ympäriajon kokonaiskilpailun ja toisen etapin. Vuonna 2012 hän voitti Sveitsin ympäriajon seitsemännen etapin ja Espanjan ympäriajon 11:nnen etapin, molemmat aika-ajoja. Saman vuoden Ranskan ympäriajossa hän oli mäkikirikilpailussa toinen. MM-kilpailuissa hän sijoittui aika-ajossa viidenneksi ja maantieajossa 15:nneksi. Milano–Torino-kilpailussa hän oli kolmas ja Giro dell'Emiliassa toinen..


title: Arakidihappo

text: Arakidihappo (tunnetaan myös nimillä "ikosaanihappo", "eikosaanihappo" ja "maapähkinäöljyhappo") on tyydyttynyt rasvahappo, jonka molekyylissä on 20 hiiliatomin ketju. Yhdistettä on tavattu pieninä pitoisuuksina pähkinäöljyssä (1,1–1,7 %) ja maissiöljyssä (3 %). Yhdisteen nimi tulee latinan sanasta "arachis", joka tarkoittaa pähkinää. Arakidihappoa syntyy myös arakidonihapon hydrauksessa. Arakidihaposta voidaan tuottaa arakidyylialkoholia. Yhdistettä käytetään liukasteiden, valokuvausmateriaalien ja pesuaineiden tuotannossa.


title: Nicole Gibbs

text: Nicole Gibbs (s. 3. maaliskuuta 1993 Cincinnati, Ohio) on yhdysvaltalainen tennispelaaja. Parhaimmillaan hän on ollut kaksinpelissä WTA-listan sijalla 68 heinäkuussa 2016. Hän on voittanut urallaan viisi ITF-turnausta kaksinpelissä.


title: Nicole Gibbs

text: Gibbs teki WTA-turnausdebyyttinsä heinäkuussa 2012 pelatussa Stanfordin turnauksessa. Hän voitti turnauksen ensimmäisellä kierroksella Noppawan Lertcheewakarnin. Toisella kierroksella hän hävisi Serena Williamsille. Grand Slam -turnauksen pääsarjassa Gibbs pelasi ensimmäisen kerran Yhdysvaltain avoimissa, jossa hän hävisi ensimmäisen kierroksen ottelunsa.


title: Pekka Mikkola

text: Pekka Mikkola (s. 27. tammikuuta 1987 Sotkamo) on suomalainen laulaja, joka kruunattiin tangokuninkaaksi Seinäjoen Tangomarkkinoilla 2012. Mikkolan esikoisalbumi "Pirstaloitu onni" julkaistiin marraskuussa 2012. Hän keikkailee Onnenpotku-yhtyeen kanssa.


title: Julia Cohen

text: Julia Cohen (s. 23. maaliskuuta 1989 Philadelphia) on yhdysvaltalainen tennispelaaja. Parhaimmillaan hän on ollut kaksinpelissä WTA-listan sijalla 97 heinäkuussa 2012. Hän on voittanut urallaan viisi ITF-turnausta kaksinpelissä.


title: Julia Cohen

text: Cohen oli junioreiden maailmanlistalla parhaimmillaan neljännellä sijalla vuonna 2007. Grand Slam -turnauksen pääsarjassa hän pelasi ensimmäisen kerran Yhdysvaltain avoimissa 2012, jossa hän hävisi turnauksen ensimmäisellä kierroksella Anastasia Rodionovalle.


title: Walworth

text: Walworth on Lontoon kaupunginosa Southwarkin kaupunkipiirissä. Se sijaitsee Walworth Roadin ympärillä. Walworthissa oli vuonna 2006 arviolta 40 393 asukasta. Valkoihoiset ovat enemmistönä, mutta suurin vähemmistöryhmä, mustaihoiset afrikkalaiset muodostavat väestöstä noin 22 prosenttia.


title: Mallory Burdette

text: Mallory Burdette (s. 28. tammikuuta 1991 Macon) on yhdysvaltalainen tennispelaaja. Parhaimmillaan hän on ollut kaksinpelissä WTA-listan sijalla 68 kesäkuussa 2013. Hän opiskelee psykologiaa Stanfordin yliopistossa.


title: Mallory Burdette

text: Vuonna 2008 Burdette pääsi loppuotteluun Yhdysvaltain avointen tyttöjen nelinpelissä yhdessä Sloane Stephensin kanssa.


title: Mallory Burdette

text: Heinäkuussa 2012 Burdette pelasi Stanfordin WTA-turnauksen pääsarjassa voittaen turnauksen ensimmäisellä kierroksella Anne Keothavongin. Toisella kierroksella hän hävisi Marion Bartolille. Yhdysvaltain avoimiin villillä kortilla pääsyt Burdette selviytyi kolmannelle kierrokselle voitettuaan Lucie Hradeckán. Hän pelasi turnauksessa amatöörinä, eikä ottanut vastaan turnauksesta saatavia palkintorahoja.


title: REDUCE

text: REDUCE on yleiskäyttöinen symbolisen laskennan ohjelmisto, joka on alun perin kirjoitettu fysiikan sovellutuksia varten.


title: REDUCE

text:
Ohjelmiston kehityksen käynnisti Anthony C. Hearn 1960-luvulla.
Myöhemmin ohjelmiston kehitystä ovat jatkaneet Hearnin johdolla lukuisat tutkijat eri puolilla maailmaa.


title: REDUCE

text:
REDUCE on kirjoitettu kokonaan omalla LISP-ohjelmointikielellään, jota kutsutaan nimellä Standard LISP.
REDUCEn ALGOL-tyyppistä syntaksia kutsutaan nimellä RLISP. RLISP muodostaa siis REDUCEn käyttäjätason ohjelmointikielen.


title: REDUCE

text: REDUCEn Portable Standard LISPiin tai Codemist Standard LISPiin perustuvia implementaatioita on saatavilla useimpiin Unix-, Linux-, Microsoft Windows- ja Apple Macintosh-käyttöjärjestelmäversioihin.


title: REDUCE

text:
REDUCEn lähdekoodi vapautettiin joulukuussa 2008 avoimen lähdekoodin lisenssin alaisuuteen.
Se on nykyisin ilmaiseksi saatavilla modifioidulla BSD-lisenssillä SourceForgessa.


title: Kaakonsauramo

text: Kaakonsauramo ("Anthemis ruthenica") on yksivuotinen, Keski- ja Kaakkois-Euroopasta kotoisin oleva mykerökukkainen ruohokasvi.


title: Kaakonsauramo

text: Yksivuotinen kaakonsauramo kasvaa noin 20–50 cm korkeaksi. Kasvi on kauttaaltaan tiheä- ja pitkäkarvainen ja tyvestä lähtien haarova. Lehdet ovat varressa kierteisesti. Lehtilapa on kapealiuskainen ja tavallisesti kaksi kertaa pariliuskainen. Liuskat ovat kapeita ja otakärkisiä. Isohkot kukkamykeröt ovat yksittäin haarojen kärjessä ja ne ovat pitkäperäisiä ja noin 2–4 cm leveitä. Mykerön kehto on puolipallomainen. Useammassa rivissä olevat kehtosuomut ovat kapeita, kalvolaitaisia, pyöreäkärkisiä ja karvaisia. Ulommat kehtosuomut ovat suippoja. Kekomainen mykeröpohjus on kokonaan suomuinen. Pohjussuomut ovat suikeita, jyrkästi kapenevia ja kärkiosaltaan hampaisia. Valkoisten, emikukkia olevien laitakukkien kielen leveys on tavallisesti 3–7,5 mm. Keltaiset kehräkukat ovat kaksineuvoisia ja torvimaisia. Suomessa kaakonsauramo kukkii kesä-lokakuussa. Pähkylä on liereä ja siinä on tavallisesti neljä kyhmyistä harjua. Pähkylä on vailla pappusta.


title: Kaakonsauramo

text: Kaakonsauramo muistuttaa ulkonäöltään suuresti peltosauramoa ("Anthemis arvensis"), mutta laji on jälkimmäistä pidempi- ja tiheäkarvaisempi ja sen lehtien liuskat usein leveämpiä. Kaakonsauramon mykerön ulommat kehtosuomut ovat suippoja, pohjussuomut leveämpiä ja niiden kärjet hampaallisia.


title: Kaakonsauramo

text: Kaakonsauramo on alun perin kotoisin Euroopan keski- ja kaakkoisosista. Suomessa se on harvinainen uustulokas. Lajia on tavattu satunnaisesti eri puolilta maata Lappia myöten, mutta lajista tehdyt havainnot ovat pääasiassa 1900-luvun alkupuolelta. Harvoja uudempia havaintoja kaakonsauramosta on esimerkiksi Oulusta vuodelta 2004.


title: Kaakonsauramo

text: Suomessa kaakonsauramoa on tavattu ratapihoilla, kaatopaikoilla, tienvarsilla, satamissa ja joutomailla.


title: Haisusauramo

text: Haisusauramo ("Anthemis cotula") on yksivuotinen, pahalta haiseva mykerökukkainen ruohokasvi. Laji on kotoisin Euroopasta, mutta levinnyt ihmisen mukana laajalti myös muille mantereille.


title: Haisusauramo

text: Haisusauramo kasvaa yleensä 20–50 cm korkeaksi. Koko kasvi on tavallisesti harvakarvainen sekä huiskilomaisesti runsashaarainen. Lehdet ovat varressa kierteisesti. Lehtilapa on kapealiuskainen ja tavallisesti kaksi kertaa pariliuskainen. Liuskat ovat kapeita ja otakärkisiä. Kukkamykeröt ovat yksittäin haarojen kärjessä ja ne ovat pitkäperäisiä ja isohkoja. Mykerön kehto on puolipallomainen. Useammassa rivissä olevat kehtosuomut ovat kapeita, kalvolaitaisia, pyöreäkärkisiä ja karvaisia. Kekomaisen mykeröpohjuksen reuna on suomuton, mutta keskeltä se on äimäsuomuinen. Valkoiset laitakukat ovat pitkä- ja leveäkielisiä. Kukat ovat neuvottomia, eli niistä puuttuvat sekä emit että heteet. Keltaiset kehräkukat ovat kaksineuvoisia ja torvimaisia. Suomessa haisusauramo kukkii heinä-lokakuussa. Pähkylä on liereä, 8–11-harjuinen, harjut ovat kyhmyisiä. Pähkylä on vailla pappusta.


title: Haisusauramo

text: Haisusauramo muistuttaa suuresti toista sauramolajia, peltosauramoa ("Anthemis arvensis"). Se on kuitenkin tätä usein selvästi vähemmän karvainen ja sen lehtien liuskat ovat kapeampia. Haisusauramolla mykerön kehtosuomut ovat myös peltosauramoa suipompia.


title: Haisusauramo

text: Haisusauramo on levinnyt lähes koko Eurooppaan. Norjassa, Ruotsissa, Suomessa, Baltian maissa sekä Pohjois-Venäjällä laji on satunnainen, muualla mantereella se on laajalle levinnyt. Islannista laji puuttuu. Aasian puolella lajia tavataan satunnaisesti lähinnä Turkissa ja Lähi-idässä. Haisusauramo on levinnyt ihmisen mukana laajalle Pohjois-Amerikan itä- ja keskiosissa sekä länsirannikolla. Lajia tavataan tulokkaana myös paikoitellen Etelä-Amerikassa, Afrikassa sekä Oseaniassa. Suomessa haisusauramo on tulokaslaji. Sitä on tavattu satunnaisesti koko maasta Keski-Lappia myöten, mutta suurin osa Suomen havainnoista on 1900-luvun loppupuolelta tai vanhempia.


title: Haisusauramo

text: Haisusauramo on kulttuurin seuralaislaji, jota tavataan muun muassa puutarhoissa, nurmikoilla, joutomailla, satamissa, kaatopaikoilla, ratapihoilla ja tienvarsilla.


title: Paola Suárez

text: Paola Lorena Suárez (s. 23. kesäkuuta 1976 Pergamino) on argentiinalainen tennispelaaja. Parhaimmillaan hän on ollut kaksinpelissä WTA-listan sijalla yhdeksän kesäkuussa 2004 ja nelinpelissä hän oli maailmanlistan ykkösenä syyskuussa 2002. Hän on voittanut urallaan neljä WTA-turnausta kaksinpelissä ja 44 turnausta nelinpelissä. Grand Slam -turnauksissa hän on kaksinpelissä päässyt parhaimmillaan välieriin Ranskan avoimissa 2004 ja nelinpelissä hän on saavuttanut kahdeksan Grand Slam -turnausvoittoa. Hän on yksi menestyneimmistä nelinpelipelaajista naisissa.


title: Paola Suárez

text: Vuoden 2004 olympialaisissa Ateenassa Suárez saavutti pronssia nelinpelissä Patricia Tarabinin kanssa..


title: Paola Suárez

text: Vuonna 2012 Suárez saavutti uransa 500:n voittonsa nelinpelissä. Suárez lopetti uransa vuonna 2007, mutta palasi tenniskentille jälleen vuonna 2012 tavoitteenaan menestys Lontoon olympialaisissa, jossa hän pelasi nelinpeliä Gisela Dulkon kanssa.


title: Nuria Llagostera Vives

text: Nuria Llagostera Vives (s. 16. toukokuuta 1980 Mallorca) on espanjalainen tennispelaaja. Parhaimmillaan hän on ollut kaksinpelissä WTA-listan sijalla 35 kesäkuussa 2005 ja nelinpelissä viidentenä marraskuussa 2009. Hän on voittanut urallaan kaksi WTA-turnausta kaksinpelissä ja 16 turnausta nelinpelissä. Grand Slam -turnauksissa hän on kaksinpelissä päässyt parhaimmillaan neljännelle kierrokselle Ranskan avoimissa 2005.


title: Estrella Cabeza Candela

text: Estrella Cabeza Candela (s. 20. helmikuuta 1987 Sevilla) on espanjalainen tennispelaaja. Parhaimmillaan hän on ollut kaksinpelissä WTA-listan sijalla 95 toukokuussa 2013. Hän on voittanut urallaan kahdeksan ITF-turnausta kaksinpelissä.


title: Estrella Cabeza Candela

text: Cabeza Candela pelasi WTA-turnauksen pääsarjassa ensimmäisen kerran vuonna 2007. Vuonna 2011 hän pääsi kaksi kertaa WTA-turnauksessa puolivälieriin.


title: Smethwick

text: Smethwick on kaupunki Länsi-Midlandsin metropolikreivikunnassa, Englannissa. Sen asukasluku oli vuoden 2001 väestönlaskennassa 48 180.


title: Smethwick

text: Smethwick oli alkujaan anglosaksien paikkakunta, joka oli pitkään pieni maatalousvoitteinen kylä. Asukkaat ovat myös työstäneet metalleja ainakin 1500-luvulta, jolloin monilla maatiloilla oli myös paja. Birminghamista Black Countryyn 1768–1769 rakennettu kanava kulki Smethwickin pohjoisosien halki. Se houkutteli alueelle lisää teollisuutta, ja esimerkiksi Matthew Boulton ja James Watt perustivat kaupunkiin 1796 Sohon valimon. Lasiteollisuus oli myös tärkeä haara, ja Chance Brothers oli muun muassa vastuussa Kristallipalatsin lasittamisesta.


title: Smethwick

text: Smethwickistä tuli 1899 itsenäinen kuntansa ja 1907 sen hallinto erotettiin kreivikunnasta itsenäiseksi. Suurin osa kaupungin historiallisista teollisuusyrityksistä lopetti 1950–1970-luvuilla, jolloin vanhoja tehdasalueita modernisoitiin ja asuntoja, kauppoja sekä teitä kunnostettiin. Smethwick menetti itsenäisyytensä 1966, jolloin se liitettiin Warleyyn, joka puolestaan liitettiin 1974 Sandwelliin.


title: Ilmavoimien viestikilta

text: Ilmavoimien viestikilta ry on ilmavoimien viesti- ja tutka-alan perinteiden säilyttämiseen ja alalla palvelleiden yhteishengen nostamiseen tarkoitettu suomalainen maanpuolustusyhdistys, joka on perustettu vuonna 1965. Kilta on nykyisellään laajentunut ilmavoimien ja siviili-ilmailun viesti- ja johtamisjärjestelmätoiminnasta kiinnostuneiden yhdistykseksi.


title: Ilmavoimien viestikilta

text: Killan aikaisempi nimi oli vuoteen 1995 Ilmavoimien viesti- ja tutkakilta ry, mutta se vaihtoi nimensä ilmavoimien viestitoimialan laajentumisen myötä.


title: Ilmavoimien viestikilta

text: Kilta kuuluu osana Maanpuolustuskiltojen liittoon joukko-osastokohtaisten ilmavoimien kiltojen kanssa. Se järjestää jäsenilleen tapahtumia, matkoja ja esitelmätilaisuuksia.


title: Ilmavoimien viestikilta

text: Puheenjohtajina ovat toimineet:


title: Ilmavoimien viestikilta

text: Kilta on julkaissut Ilmaviesti-nimistä lehteä ja osallistuu Pilven Veikko -lehden julkaisemiseen. Se on harjoittanut julkaisutoimintaa julkaisemalla mm. Ilmavoimien Viestikoulun ja Luonetjärven varuskunnan historiikit sekä Ilmavoimien viestialan 50-vuotisjuhlajulkaisu 1992 ja Ilmapuolustuksen viestihistoria 1918–2012 -teos 2012 (Martti Lehto, Vihti 2012, ISBN 978-952-93-1060-9). Killan käytössä on oma lippu, standaari, kiltalevyke ja rintamerkki. Kilta on pystyttänyt muistolaatan perinnejoukko-osaston IlmavVK:n entisille sijoituspaikkakunnille ja ensimmäisen ilmavalvontatutkan sodanaikaiselle sijoituspaikalle Helsinkiin.


title: Lourdes Domínguez Lino

text: Lourdes Domínguez Lino (s. 31. maaliskuuta 1981 Pontevedra) on espanjalainen tennispelaaja. Parhaimmillaan hän on ollut kaksinpelissä WTA-listan sijalla 40 syyskuussa 2006 ja nelinpelissä sijalla 45 maaliskuussa 2006. Hän on voittanut urallaan kaksi WTA-turnausta kaksinpelissä ja kuusi turnausta nelinpelissä.


title: Lourdes Domínguez Lino

text: Domínguez Lino voitti junioriurallaan Ranskan avointen tyttöjen kaksinpelin vuonna 1999.


title: Lourdes Domínguez Lino

text: Vuonna 2002 Domínguez Lino sai kolmen kuukauden kilpailukiellon jäätyään kiinni kokaiinin käytöstä.


title: Erika Sema

text: Erika Sema (; s. 24. marraskuuta 1988 Tokio) on japanilainen tennispelaaja. Parhaimmillaan hän on ollut kaksinpelissä WTA-listan sijalla 114 lokakuussa 2011. Hän on voittanut urallaan yhdeksän ITF-turnausta kaksinpelissä. Myös hänen siskonsa, Yurika Sema, on tennispelaaja.


title: Erika Sema

text: WTA-turnauksen pääsarjassa Sema pelasi ensimmäisen kerran vuonna 2011 päästen parhaimmillaan toiselle kierrokselle Osakassa voitettuaan Mandy Minellan.


title: Maria Elena Camerin

text: Maria Elena Camerin (s. 21. maaliskuuta 1982 Motta de Livenza) on italialainen tennispelaaja. Parhaimmillaan hän on ollut kaksinpelissä WTA-listan sijalla 41 lokakuussa 2004 ja nelinpelissä sijalla 33 heinäkuussa 2006. Hän on voittanut urallaan kolme WTA-turnausta nelinpelissä.


title: Maria Elena Camerin

text: Ateenan olympialaisissa 2004 Camerin hävisi toisella kierroksella Amélie Mauresmolle.


title: Nastassja Burnett

text: Nastassja Burnett (s. 20. helmikuuta 1992 Rooma) on italialainen tennispelaaja. Parhaimmillaan hän on ollut kaksinpelissä WTA-listan sijalla 121 maaliskuussa 2014. Hän on voittanut urallaan neljä ITF-turnausta kaksinpelissä.


title: Nastassja Burnett

text: Burnett pelasi Grand Slam- turnauksen pääsarjassa ensimmäisen kerran Yhdysvaltain avoimissa 2012, missä hän hävisi ensimmäisen kierroksen ottelunsa.


title: Martainville-Épreville

text: Martainville-Épreville on kunta Seine-Maritimen departementissa Ylä-Normandian hallintoalueella Ranskassa.


title: Martainville-Épreville

text: Paikkakunnan suurin nähtävyys on 1400-luvulla rakennettu linna, Château de Martainville. Linnassa sijaitsee museo, Musée des Traditions et Arts Normands, jossa on näytteillä 400 vuoden ajalta kerättyjä vanhoja kalusteita ja astioita Pays de Cauxin alueelta, sekä Rouenin sinivalkoista keramiikkaa.


title: E. L. James

text: Erika Leonard, tunnetaan paremmin salanimellä E. L. James (s. 1963), on brittiläinen kirjailija, joka on kirjoittanut bestselleriksi nousseen eroottisen romaanin "Fifty Shades of Grey".


title: E. L. James

text: Leonard on työskennellyt aiemmin televisioalalla. Hän asuu Lontoossa miehensä Niall Leonardin ja heidän kahden teini-ikäisen poikansa kanssa.


title: E. L. James

text: "Time"-lehti listasi E. L. Jamesin maailman 100 vaikutusvaltaisimman henkilön joukkoon vuonna 2012.


title: Sacha Jones

text: Sacha Jones (s. 8. marraskuuta 1990 Auckland, Uusi-Seelanti) on australialainen tennispelaaja. Parhaimmillaan hän on ollut kaksinpelissä WTA-listan sijalla 150 lokakuussa 2012. Hän on voittanut urallaan kymmenen ITF-turnausta kaksinpelissä.


title: Sacha Jones

text: Vuodesta 2012 lähtien Jones on edustanut Australiaa. Aiemmin hän edusti Uutta-Seelantia.


title: Dia Evtimova

text: Dia Evtimova (s. 30. huhtikuuta 1987 Sofia) on bulgarialainen tennispelaaja. Parhaimmillaan hän on ollut kaksinpelissä WTA-listan sijalla 145 lokakuussa 2011. Hän on voittanut urallaan kuusi ITF-turnausta kaksinpelissä.


title: Dia Evtimova

text: Evtimova pelasi WTA-turnauksen pääsarjassa ensimmäisen kerran vuonna 2010. Vuonna 2011 hän pääsi puolivälieriin Bad Gasteinin turnauksessa.


title: Charlie näytännössä

text: Charlie näytännössä ("A Night in the Show") on Charlie Chaplinin ohjaama vuoden 1915 lyhytelokuva.


title: Charlie näytännössä

text: "Charlie näytännössä" perustui Chaplinin sketsiin ”Mumming Birds”, jota hän esitti Fred Karnon varieteeryhmässä. Karno piti yleensä tarkkaa huolta omistuksistaan, mutta ilmeisesti ”Mumming Birds” -sketsistä ei ollut tehty minkäänlaista esitysoikeuksia koskevaa sopimusta. Chaplin lisäsi alkuperäiseen sketsiin myös hieman uutta materiaalia. "Charlie näytännössä" oli myös ensimmäinen elokuva, jossa Chaplin näytteli tuplaroolissa.


title: Hyvä terroristi

text: Hyvä terroristi () on Doris Lessingin romaani vuodelta 1985. Siinä Lessing tarkastelee vasemmistolaista militanttia tyyliä ja idealismin ja terrorismin välistä pientä eroa ironisin silmin. Päähenkilö Alice pitää itseään sitoutuneena vallankumouksellisena. Hän tuntee vastarinna menetelmät mutta ei ymmärrä poliittisia ideologioita, ja muuttaessaan taloaan oikeaksi kommuuniksi saa asuintovereikseen ja holhottavikseen tovereita, jotka ottavat hänet äitihahmokseen.


title: Hyvä terroristi

text: Kirjan kieltä ja kerrontaa on kehuttu, mutta sen maailmankuva on lohduton.


title: Hyvä terroristi

text: Teos pääsi Booker-palkinto-ehdokkaiden joukkoon ja sai W.H. Smith -kirjallisuuspalkinnon sekä italialaisen Mondello-palkinnon.


title: Hyvä terroristi

text: Alkuteos: The Good Terrorist, 1985. Jonathan Cape Ltd, ISBN 0-224-02323-3


title: Hyvä terroristi

text: Suomennos Hyvä terroristi suom. Elina Hytönen, 1987. Otava, ISBN 9511085255


title: Taulumäki

text: Taulumäki on Jyväskylän 12. kaupunginosa. Taulumäen pohjoisosan muodostaa kannas Tuomiojärven ja Palokkajärven välissä. Tuomiojärven rannassa oli aiemmin Tuomiojärven leirintäalue, joka on kaavoitettu tulevaksi Kivelänrannan asuinalueeksi.


title: Taulumäki

text: Eteläinen Taulumäki on pienkerrostalo- ja omakotitalovaltaista asuinaluetta Nelostien ja Nisulan välissä. Taulumäen nähtävyyksiä ovat Taulumäen kirkko sekä kolme vanhaa puutaloa Rajakadun varrella. Myös Jyväskylän rauhanyhdistys sijaitsee Taulumäellä.


title: Kaksikymmentä minuuttia rakkautta

text: Kaksikymmentä minuuttia rakkautta ("Twenty Minutes of Love") on yhdysvaltalainen lyhyt mykkäelokuva, jota pidetään ensimmäisenä Charlie Chaplinin ohjaamana ja käsikirjoittamana elokuvana.


title: Kaksikymmentä minuuttia rakkautta

text: "Kun Charlie Chaplin sai rukkaset" -elokuvan valmistusvaiheessa Chaplin ilmoitti tuottaja Marc Sennettille olevansa valmis ohjaamaan jatkossa omat elokuvansa. Sennett suostui ehdotukseen, kun Chaplin lupasi kiinnittää 1 500 dollarin takuusumman, jonka hän olisi maksanut, jos hänen elokuvastaan tulisi esityskelvoton. Chaplinin ensimmäisestä ohjaustyöstä ei ole kuitenkaan aivan varmuutta. Hän kirjoitti itse omaelämäkerrassaan 1964, että se olisi ollut "Charlie sateessa". Kuitenkin vuodelta 1914 säilyneessä dokumentissä Chaplin esittelee myös ennen elokuvaa "Charlie sateessa" julkaistun elokuvan "Kaksikymmentä minuuttia rakkautta" omakseen.


title: Kaksikymmentä minuuttia rakkautta

text: Chaplin on elokuvassa kulkuri, joka varastaa puistossa taskuvarkaalta kellon. Kulkuri antaa kellon taskuvarkaan tyttöystävälle, johon haluaa tehdä vaikutuksen. Kulkuri joutuu tämän takia yhteenottoihin kellon todellisen omistajan taskuvarkaan ja lain kanssa.


title: Gran Sasso d’Italia

text: Gran Sasso d’Italia (myös Gran Sasso) on Apenniineihin kuuluva vuoriryhmä Keski-Italiassa. Sen alueella sijaitsee Apenniinien korkein kohta Corno Grande () ja Euroopan eteläisin jäätikkö Calderone. Gran Sasson oloja luonnehtivat avarat maisemat, suuret korkeuserot, äkilliset säänmuutokset ja ankarat talvet, jotka voivat tehdä siitä osittain luoksepääsemättömän. Jylhien huippujensa ansiosta se on vuorikiipeilyn ja talviurheilulajien harrastajien suosiossa.


title: Gran Sasso d’Italia

text:
Gran Sasso on Apenniinien niemimaan korkein massiivi, mutta Italian vuorista Alpit ja Etna ovat sitä korkeampia. Se sijaitsee Apenniinien keskiosissa ja levittäytyy Teramon, L’Aquilan ja Pescaran maakuntiin Abruzzon koillisosassa. Keski-Apenniinit koostuvat kolmesta yhdensuuntaisesta, pohjois-eteläsuuntaisesta vuorijonosta, joista itäisimpään Gran Sasso kuuluu. Massiivi on pituudeltaan noin ja muista lähistön vuoriryhmistä poiketen itä-länsisuuntainen. Sen karstimaisemia hallitsevat terävähuippuiset kalliot, harjanteet ja jopa korkeat vuorenseinämät.
Gran Sasso voidaan jakaa kolmeen pienempään vuoriryhmään: länsiosaan, keskusmassiiviin ja itäharjanteeseen. Länsiosa jakautuu edelleen Monte Corvon massiiviin luoteessa, Pizzo Intermesolin massiiviin koillisessa ja itä-länsisuuntaiseen harjanteeseen etelässä. Sen länsireunalla on Capanellen sola () L’Aquilan ja Teramon rajalla. Keskusmassiiviin kuuluvat Gran Sasson ja koko Apenniinien korkeimmat huiput Corno Grande () ja Corno Piccolo (). Itäharjanne ulottuu Vado di Cornon solasta () L’Aquilan ja Teramon rajalla Vado di Solen solaan () L’Aquilan ja Pescaran rajalla. Sen eteläpuolella sijaitsee laaja Campo Imperatoren ylätasanko noin korkeudessa. Alla on lueteltu Gran Sasson viisitoista korkeinta huippua:


title: Gran Sasso d’Italia

text:
Toisin kuin edellä kuvatussa maantieteellisessä jaossa geologisessa mielessä Gran Sasso muodostuu kahdesta samansuuntaisesta vuorenharjanteesta, joita erottaa toisistaan leveä syvänne. Pohjoisempi harjanne kulkee Vado di Solen solasta idässä Monte Corvolle lännessä, ja sitä leikkaa kaksi jyrkkää u-laaksoa, Val Maone ja Valle del Venacquaro. Matalampi eteläharjanne kulkee suhteellisen yhtenäisenä Monte Capo di Serrelta idässä Monte San Francolle lännessä. Kolme poikittaista vuorenselännettä yhdistävät harjanteet toisiinsa ja jakavat niiden välisen syvänteen neljään erilliseen osaan, joista Campo Imperatore on tunnetuin.
Gran Sasson kivilajit ovat muodostuneet sedimenteistä, joita kertyi merenpohjaan kahdensadan miljoonan vuoden ajan mesotsooisella ja kenotsooisella maailmankaudella. Vuoriryhmän eteläpuolella sijaitsi tuolloin matala mannerjalustavyöhyke, jonne vajonneista merilevistä ja kalkkikuorisista eliöistä on syntynyt karbonaattipitoisia kivilajeja. Vuoriryhmän pohjoispuolella sijaitsi puolestaan syvänmeren alue, jonne kerrostuneesta hienojakoisesta lietteestä on syntynyt hiekkakiveä ja merkeliä. Gran Sasso itsessään oli jyrkkää mannerrinnettä, minkä vuoksi kivilajien kirjo on siellä ympäristöä suurempi sekä määrältään että ajallisesti: kallioperässä on kerroksittain muun muassa dolomiittia, kalkkikiveä ja merkeliä.


title: Gran Sasso d’Italia

text: Apenniinit ja Gran Sasso kohosivat alppilaisessa poimutuksessa mioseenikauden lopussa, noin 6 miljoonaa vuotta sitten. Poimutuksen alkuvaiheessa syntyivät vuoriryhmän pohjois- ja eteläharjanne sekä pohjoisharjannetta leikkaavat poikittaiset siirrokset. Tätä seurasi tasaantumisvaihe, jonka aikana muodostuivat vuorenharjanteiden jyrkät etelärinteet ja niiden välinen syvänne sekä Gran Sasson eteläpuoliset laaksot. Viimeisimpien 600 000 vuoden aikana jäätiköt, karstiutuminen ja muut luonnonvoimat ovat muokanneet pinnanmuodot nykyiselleen.


title: Gran Sasso d’Italia

text: Gran Sasson ilmasto-olot vaihtelevat alarinteiden välimerenilmastosta huippujen vuoristoilmastoon, jolle ovat ominaista kylmät ja runsaslumiset talvet ja viileät kesät. Ilmastollisia eroja esiintyy myös pohjois-eteläsuunnassa: pohjoisrinteet saavat runsaasti sadetta Adrianmereltä, kun taas etelärinteillä vallitsee kuivempi ja mantereisempi ilmasto. Vuoriston kaikissa osissa tammikuu on vuoden kylmin kuukausi ja heinä–elokuu vuoden lämpimintä aikaa. Tuuli voi olla hyvin voimakasta ja sitä esiintyy keskimäärin vuodessa. Yleensä tuuli puhaltaa lounaasta mutta voi kääntyä talvella koilliseen.


title: Gran Sasso d’Italia

text: Lämpötilainversio on yleinen sääilmiö korkealla sijaitsevissa painanteissa ja ylätasangoilla, missä lämpötila voi laskea talvella jopa −25 celsiusasteeseen. Yli korkeudessa on pysyvä lumipeite marraskuusta toukokuun alkuun saakka. Alkukeväästä lumen syvyys voi olla lähes kymmenen metriä Calderonejäätiköllä ja Conca dell’Oron syvänteessä. Lumivyöryjen ja jyrkkien rinteiden vuoksi Gran Sassolla on Apenniinien matalimmalla sijaitsevat pysyvän lumen alueet: esimerkiksi Monte Camician pohjoisrinteellä sijaitseva Fonto della Salsan lumikenttä on vain korkeudessa.


title: Gran Sasso d’Italia

text: Gran Sasson kasvistoon kuuluu monien kotoperäisten lajien lisäksi Alpeilla ja Balkanin niemimaalla tavattavia lajeja. Suurta osaa pohjoisrinteistä peittävät 1 000–1 800 metrin korkeudessa laajat pyökkimetsät, joille Adrianmereltä puhaltavat tuulet luovat ihanteelliset kasvuolot. Etelärinteillä pyökkimetsiä on selvästi vähemmän, sillä maaperä on runsaskalkkisempaa ja ilmasto kuivempi ja mantereisempi kuin pohjoisempana. Pyökkien lisäksi siellä kasvaa monia Balkanille tyypillisiä puulajeja, esimerkiksi euroopanhumalapyökkiä, nukkatammea ja turkintammea. Etelärinteiden yläosissa yli korkeudessa on laajoja alpiinisia niittyjä, jotka ovat syntyneet, kun metsiä on aikojen saatossa raivattu laidunmaiksi. Ympäristötietoisuuden lisäännyttyä niityille on ryhdytty istuttamaan euroopanlehtikuusta, mustamäntyä, euroopankuusta ja muita alkuperäisiä havupuita. Korkeissa vuoristolaaksoissa, kuten Campo Pericolissa ja Valle del Venacquarossa, kasvaa alppiolojen vuoksi vain ruohovartisia kasveja, joista monet ovat kotoperäisiä.


title: Gran Sasso d’Italia

text: Vaikka eläinlajien kokonaismäärä Gran Sassolla on suuri, kunkin lajin yksilömäärät ovat melko alhaiset. Monet lajeista ehdittiin metsästää lähes sukupuuttoon ennen kuin tilanteeseen puututtiin erityisillä suojelutoimilla. Vuonna 1991 vuorelle perustettiin Parco Nazionale del Gran Sasso e Monti della Lagan kansallispuisto, jonne on onnistuneesti siirtoistutettu apenniiniengemssiä ja saksanhirveä. Suojelualueelta ovat löytäneet turvapaikan myös italiansusi ja apenniinienruskeakarhu, jotka kehittyivät omiksi alalajeikseen viime jääkauden jälkeen jäätyään eristyksiin Apenniineille. Seudulle tyypillisiä matelijoita ovat kotoperäinen salamanteri "Salamandra terdigitata" ja vuoristoniityillä viihtyvä kenttäkyy. Yleisiä lintulajeja ovat esimerkiksi maakotka, muuttohaukka ja alppivaris.


title: Gran Sasso d’Italia

text: Antiikin roomalaisille Gran Sasso oli maailman napavuori, "Fiscellus mons". Keskiaikaan mennessään sen nimeksi oli vakiintunut "Monte Corno". Renessanssikirjailija Francesco Zucchi De Montereale käytti kirjoittamassaan runossa vuoresta ensimmäisenä nimitystä "Gran Sasso". Karttoihin nimi kuitenkin ilmestyi vasta 1700-luvun lopulla, minkä jälkeen sen käyttö vähitellen yleistyi.


title: Gran Sasso d’Italia

text: Corno Granden valloitti todistetusti ensimmäisenä 19. elokuuta 1573 kapteeni Francesco De Marchi yhdessä paikallisten gemssinmetsästäjien kanssa. De Marchi oli jo kiivetessään vuorelle ja kirjoitti kokemuksistaan matkakuvauksen, jossa kuvasi seikkaperäisesti paitsi itse kiipeämistä myös vuorten yli käytyä kauppaa. Vuorikiipeily sai suosiota Gran Sassolla kuitenkin vasta paljon myöhemmin, kun ensimmäiset ammattimaiset vuorikiipeilijät alkoivat valloittaa sen huippuja 1870-luvulta lähtien.


title: Gran Sasso d’Italia

text: Nykyään Gran Sasso on eräs suosituimpia vuorikiipeilykohteita maailmassa. Huipuille vie vaikeustasoltaan ja maisemiltaan hyvin erilaisia kiipeilyreittejä. Merkittävimpiä vuorikiipeilyn keskuksia on Pietracamelan kylä Corno Granden pohjoispuolella, noin kilometrin korkeudessa. Sen yläpuolella sijaitsee Prati di Tivon laaja ylätasanko, jonne on rakennettu vuoristohotelleja, parantoloita sekä tuoli- ja hiihtohissejä. Gran Sasson eteläpuolella matkailu keskittyy Campo Imperatoren ylätasangolle, jossa sijaitsee myös Abruzzon alueen korkein hiihtokeskus, vuoristokasvillisuuteen erikoistunut kasvitieteellinen puutarha sekä observatorio. Syvälle Gran Sasson alle on louhittu Instituto Nazionale di Fisica Nuclearen laboratorio, eräs maailman suurimmista maanalaisista tutkimuskeskuksista.


title: Justin Schultz

text: Justin Schultz (s. 6. heinäkuuta 1990 West Kelowna, Brittiläinen Kolumbia, Kanada) on kanadalainen jääkiekkopuolustaja, joka edustaa NHL-joukkue Pittsburgh Penguinsia. Oikealta laukovan Schultzin suurin vahvuus on hänen peliälynsä. Hänen muihin vahvuuksiin kuuluu kiekollinen peli ja laukaus. Schultzin heikkouksiin kuuluu kiekoton peli ja laukaus. Hän pelaa useimmiten ykköspuolustajaparin kiekollisena puolustajana ja saa vastuuta myös ylivoimalla.


title: Justin Schultz

text: Schultz pelasi vuosina 2006–2009 BCHL-juniorisarjaa Westside Warriorsin joukkueessa. Hänet valittiin molempien kokonaisten kausiensa 2007–2008 ja 2008–2009 päätteeksi sarjan sisämaan konferenssin () parhaaksi puolustajaksi. Anaheim Ducks varasi Schultzin toisella kierroksella 43. pelaajana . Hän pelasi varauksensa jälkeen vielä kauden 2008–2009 BCHL:ssä, sillä Schultz siirtyi CHL:n sijaan seuraavaksi kaudeksi NCAA:han.


title: Justin Schultz

text: Vuodet 2009–2012 Schultz kävi Wisconsinin yliopistoa. Hänet valittiin tulokaskautensa 2009–2010 päätteeksi WCHA:n tulokkaiden tähdistökentälliseen. Kaudella 2010–2011 Schultz teki NCAA:n yhden kauden piste-ennätyksensä tehoilla 18+29=47, joilla hän voitti pelipaikastaan huolimatta UW-Madisonin sisäisen pistepörssin ja oli koko NCAA:n tehokkain puolustaja. Schultz jakoi WCHA:n pistepörssin viidennen sijan Colorado Collegen Jaden Schwartzin kanssa, maalipörssin kymmennen sijan UMD:n Jack Connollyn ja joukkuetoverinsa Jordy Murrayn kanssa sekä sijoittui syöttöpörssissä kahdeksanneksi. Hänet valittiin WCHA:n vuoden puolustavaksi pelaajaksi ja ensimmäiseen tähdistökentälliseen. Schultz oli ehdolla jopa koko NCAA:n parhaalle pelaajalle myönnettävän Hobey Baker Awardin saajaksi, mutta palkinto meni kuitenkin Miamin yliopiston Andy Mielelle.


title: Justin Schultz

text: Kaudella 2011–2012 Schultz saavutti samat henkilökohtaiset palkinnot kuin edelliskaudella, Hobey Baker Award -ehdokkuutta myöten. Hän toimi UW-Wisconsinin varakapteenina ja oli tehoilla 16+28=44 joukkueen paras maalintekijä sekä toiseksi paras pistemies Mark Zengerlen jälkeen. Schultz sijoittui WCHA:n pistepörssissä kymmenenneksi ja jakoi syöttöpörssin seitsemännen sijan Denverin yliopiston Nick Shoren kanssa. Hän oli myös koko NCAA:n tehokkain puolustaja.


title: Justin Schultz

text: Jo kesken kauden 2011–2012 Anaheim Ducks tarjosi Schultzille sopimusta, josta hän kuitenkin kieltäytyi. Näin ollen Schultz käytti hyödykseen NHL:n työehtosopimuksessa olevaa porsaanreikää, ja hänestä tuli vapaa pelaaja. Schultz oli ilman NHL-debyyttiäkin kesän 2012 halutuimpia vapaita pelaajia, ja häntä on luonnehdittu monissa papereissa jo valmiiksi NHL-pelaajaksi. Kesäkuun lopulla Schultz valitsi seurakseen Edmonton Oilersin, jonka kanssa hän teki kaksivuotisen tulokassopimuksen. Schultz perusteli seuravalintaansa:


title: Justin Schultz

text: Schultz aloitti kauden 2012–2013 lähinnä NHL:n työsulun vuoksi Oilersin farmijoukkue Oklahoma City Baronsissa, AHL:ssä. Hän teki siellä 34:ssä runkosarjaottelussa tehot 18+30=48. Schultz voitti koko liigan puolustajien maalipörssin ja jakoi puolustajien pistepörssin voiton Bridgeport Sound Tigersin Matt Donovanin kanssa. Hänet palkittiin kauden päätteeksi AHL:n parhaana puolustajana Eddie Shore Awardilla. Schultz oli ensimmäinen kyseisen palkinnon saanut tulokaspelaaja. Hänet valittiin myös liigan ensimmäiseen tähdistökentälliseen sekä tulokkaiden tähdistökentälliseen. Schultz valittiin kauden aikana myös sekä AHL:n loka- että marraskuun 2012 kuukauden pelaajaksi sekä liigan viikon pelaajaksi 21. lokakuuta.


title: Justin Schultz

text: Työsulun päätyttyä tammikuussa 2013 hänet nostettiin Oilersin NHL-joukkueeseen, eikä Schultz palannut tämän jälkeen enää AHL:ään. Hän teki näin ollen NHL-debyyttinsä kauden avauskierroksella 20. tammikuuta 2013 vieraissa Vancouver Canucksia vastaan. Schultz sai ottelussa jääaikaa 20.52 minuuttia ja hänet valittiin ottelun kolmostähdeksi. Schultz teki seuraavassa ottelussa 22. tammikuuta 2013 vieraissa San Jose Sharksia vastaan NHL-uransa avausmaalin. Hänet valittiin ottelun kolmostähdeksi. Kaikkiaan Schultzin tulokaskausi NHL:ssä toi 48 runkosarjaottelussa tehot 8+19=27, joilla hän oli Oilersin tehokkain puolustaja. Schultz valittiin kauden päätteeksi NHL:n tulokkaiden tähdistökentälliseen.


title: Justin Schultz

text: Ensimmäisellä täysimittaisella NHL-kaudellaan 2013–2014 Schultz teki 74 runkosarjaottelussa tehot 11+22=33. Hän oli Oilersin tehokkain puolustaja ja myös Schultzin peliaika (23:20) oli keskimäärin joukkueen suurin. Elokuussa 2014 Schultz teki vuoden mittaisen ja 3,675 miljoonan dollarin arvoisen jatkosopimuksen Oilersin kanssa. Helmikuun lopulla 2016 Schultz siirtyi Penguinsiin Oilersista, ja Oilers sai vaihdossa vastineeksi kesän 2016 kolmannen kierroksen varausvuoron.


title: Justin Schultz

text: Schultz edusti Kanadaa vuoden 2013 maailmanmestaruuskilpailuissa. Hän pelasi turnauksessa kahdeksan ottelua ja sai neljä syöttöpistettä. Kanadan turnaus päättyi puolivälierätappioon isäntämaa Ruotsille. Schultz edusti myös Canada Westin joukkuetta alle 19-vuotiaiden World Junior A Challengessa vuonna 2008, jolloin hän voitti hopeaa.


title: Paulliinihappo

text: Paulliinihappo on omega-7-rasvahappo, jota esiintyy mm guaranassa ja maapähkinässä ("Arachis hypogaea"). Yhdiste muistuttaa kaavaltaan eikoseenihappoa.


title: Tennis kesäolympialaisissa 2012 – miesten kaksinpeli

text: Miesten tenniksen kaksinpelit kesäolympialaisissa 2012 pelattiin 28. heinäkuuta – 5. elokuuta 2012 välisenä aikana. Ottelut pelattiin All England Lawn Tennis and Croquet Clubilla, Wimbledonissa, Lontoossa.


text: Kilpailun järjestämisestä vastasivat Kansainvälinen Olympiakomitea (KOK) sekä International Tennis Federation (ITF), ja se oli osa miesten ATP-kiertuetta.


text: Rafael Nadal oli hallitseva mestari voitettuaan kultaa Pekingissä 2008. Hän ei kuitenkaan ollut puolustamassa sitä Lontoossa jäätyään tyystin pois Espanjan kisajoukkueesta. Nadalin piti olla Espanjan lipunkantajana avajaisissa.


text: Turnauksen toisella kierroksella nähtiin kaikkien aikojen pisin kolmieräinen tennisottelu olympialaisissa, kun Ranskan Jo-Wilfried Tsonga ja Kanadan Milos Raonic pelasivat kolme tuntia ja 57 minuuttia. Viimeinen, kolmas erä, joka päättyi Tsongan voittoon lukemin 6–3, 3–6, 25–23, kesti 180 minuuttia. Välierässä nähtiin vieläkin pidempi ottelu, kun Sveitsin Roger Federer voitti Argentiinan Juan Martín del Potron neljä tuntia ja 25 minuuttia kestäneessä ottelussa luvuin 3–6, 7–6, 19–17. Se on kaikkien aikojen pisin kolmieräinen ottelu ammattilaistenniksessä.


text:
Mestaruuden voitti brittiläinen Andy Murray, joka voitti loppuottelussa Roger Federerin. Roger Federer "(loppuottelu)"
 Novak Đoković "(välierät)"
 Andy Murray (olympiavoittaja)
 David Ferrer "(3. kierros)"
 Jo-Wilfried Tsonga "(puolivälierät)"
 Tomáš Berdych "(1. kierros)"
 Janko Tipsarević "(3. kierros)"
 Juan Martín del Potro "(välierät)" Juan Mónaco "(2. kierros)"
 John Isner "(puolivälierät)"
 Nicolás Almagro "(puolivälierät)"
 Gilles Simon "(3. kierros)"
 Marin Čilić "(2. kierros)"
 Fernando Verdasco "(1. kierros)"
 Kei Nishikori "(puolivälierät)"
 Richard Gasquet "(2. kierros)"


title: Nutkansypressi

text: Nutkansypressi ("Cupressus nootkatensis" tai "Callitropsis nootkatensis", aiemmin "Chamaecyparis nootkatensis") on sypressikasvien heimoon kuuluva ainavihanta havupuulaji. Se esiintyy luontaisena Pohjois-Amerikan luoteisrannikon lauhkean vyöhykkeen sademetsissä. Sitä myös käytetään laajalti koristepuuna puutarhoissa ja puistoissa. Varsinkin Länsi-Euroopassa yleinen nopeakasvuinen pensasaitakasvi ja koristepuu leylandinsypressi ("Cupressus × leylandii") on nutkansypressin ja montereynsypressin ("Cupressus macrocarpa") risteymä.


title: Nutkansypressi

text: Nutkansypressi sijoitettiin pitkään 1800-luvulta 2000-luvun alkuun valesypressien ("Chamaecyparis") sukuun nimellä "Chamaecyparis nootkatensis" ja vanhaa nimeä käytetään vieläkin laajalti, vaikka 2000-luvun geneettiset tutkimuksen ovat osoittaneet ettei puu ole läheistä sukua valesypresseille. Nykyisin puu sijoitetaan vaihtelevasti sypressien sukuun "Cupressus", sukuun "Callitropsis" tai sukuun "Xanthocyparis". Vuonna 2010 tehtyjen tutkimusten mukaan sypressien suku olisi parafyleettinen ilman nutkansypressiä.


title: Nutkansypressi

text: Nutkansypressi on suurehko, suorarunkoinen puu. Se kasvaa noin 40 metriä korkeaksi ja rungon rinnankorkeusläpimitaltaan noin 2 metriä leveäksi rannikkoalueiden ja alankojen metsissä, mutta jää huomattavasti pienemmäksi ja joskus pensasmaiseksi korkeammalla vuoristoissa. Latvus on yleensä kartiomainen. Oksanhaarat ja puun latva ovat tavallisesti riippuvia. Puun juuristo muodostaa useita maanpinnanmyötäisiä kerroksia eikä ulotu kovin syvälle.


title: Nutkansypressi

text: Kaarna on 1–2 senttimetriä paksua, harmahtavanruskeaa ja epäsäännöllisen uurteista. Versot haarautuvat vaakasuuntaisesti tasossa. Ne ovat poikkileikkauskeltaan nelisärmäisiä.


title: Nutkansypressi

text: Lehdet ovat suomumaisia, 1,5–2,5 millimetriä pitkiä ja voivat olla suippo-, terävä tai pyöreäkärkisiä. Ne ovat asettuneet vastakkaisesti ja kasvavat lähes oksanmyötäisesti osin päällekkäisesti. Lehdissä ei yleensä ole pihkaa erittäviä hartsinystyjä.


title: Nutkansypressi

text: Nutkansypressi on yksikotinen ja tuulipölytteinen. Hedekävyt ovat pieniä, 2–5 millimetriä pitkiä ja väriltään harmaanruskeita tai kellertäviä. Siemeniä tuottavat kävyt kasvavat yksittäin versojen kärjissä. Ne ovat pyöreitä, vahapintaisia ja aluksi vihreitä. Kypsinä kävyt ovat halkaisijaltaan 8–12 millimetriä leveitä ja tumman punaruskeita. Käpysuomuja on 4–6 kappaletta. Kävyt kypsyvät kasvualueesta riippuen joko pölytyksen jälkeisenä syksynä tai seuraavana vuonna. Käpysuomuissa on keskimäärin 2–4 siivekästä 2–5 millimetriä pitkää siementä.


title: Nutkansypressi

text: Pölytys sijoittuu levinneisyysalueen eteläosissa huhti-toukokuuhun ja pohjoisosissa touko-kesäkuuhun. Kävyt säilyvät usein puussa vielä varistettuaan siemenensä vuoden tai kauemmin.


title: Nutkansypressi

text: Nutkansypressi on hidaskasvuinen ja pitkäikäinen puu. Se voi elää pitkälti yli tuhat vuotta vanhaksi ja vanhin tunnettu vuosirenkaista laskettu ikä on 1 834 vuotta. Lajin siementen itävyys on suhteellisesti heikko ja se voi lisääntyä myös kasvullisesti juurivesoista ja juurehtivista oksista.


title: Nutkansypressi

text: Nutkansypressin luokituksella on vaihteleva historia. Se kuvattiin tieteellisesti ensimmäisen kerran vuonna 1824 sypressien ("Cupressus") sukuun nimellä "Cupressus nootkatensis". Myöhemmin laji siirrettiin ulkoisten ominaisuuksiensa vuoksi valesypressien ("Chamaecyparis") sukuun nimelle "Chamaecyparis nootkatensis". Vaikka tämä vanha nimi on vieläkin laajamittaisesti käytössä, 2000-luvulla tehdyt geneettiset tutkimukset ovat kuitenkin osoittaneet puun olevan selvästi lähempää sukua sypresseille kuin valesypresseille.


title: Nutkansypressi

text: Farjon et al. luokitteli vuonna 2002 nutkansypressin uuteen kaksilajiseen sukuun "Xanthocyparis" lajin "Cupressus vietnamensis" kanssa. Little et. al luokitteli lajin vuonna 2004 yhdessä muiden pohjoisamerikkalaisten perinteisesti sukuun "Cupressus" kuuluneiden lajien sekä lajin "Cupressus vietnamensis" kanssa sukuun "Callitropsis". Vuonna 2009 Adams et al. luokitteli nutkansypressin suvun "Callitropsis" ainoaksi lajiksi ja muut pohjoisamerikkalaiset sypressilajit sukuun "Hesperocyparis". Vuonna 2010 Mao et al. sijoitti lajin takaisin sypressien sukuun "Cupressus", omaan alasukuunsa "Callitropsis".


title: Nutkansypressi

text: Nutkansypressin tiedetään risteytyvän useiden sypressilajien, kuten montereynsypressin ("Cupressus macrocarpa") kanssa, minkä on ajateltu tukevan näiden puiden sijoitusta samaan sukuun. Lajin tiedetään risteytyvän myös ainakin meksikonsypressin ("Cupressus lusitanica"), lajin "Cupressus glabra" ja lajin "Cupressus vietnamensis" kanssa.


title: Nutkansypressi

text: Nutkansypressiä esiintyy luonnonvaraisena Pohjois-Amerikan länsirannikolla Yhdysvalloista Kalifornian pohjoisosien Siskiyouvuorilta Oregonin, Washingtonin ja Kanadan Brittiläisen Kolumbian kautta Alaskan etelärannikolle. Puuta ei muutamaa yksittäistä aluetta lukuun ottamatta esiinny yli 160 kilometrin päässä Tyynenmeren rannikosta. Brittiläisessä Kolumbiassa kasvaa eristynyt kanta Slocan Lake -järven alueella noin 720 kilometrin etäisyydellä rannikolta.


title: Nutkansypressi

text: Nutkansypressi kasvaa esiintymisalueensa pohjoisosissa yleensä merenpinnantasossa, eteläosissa 600–2 200 korkeudella vuorilla. Se on viileän ja mereisen ilmaston puu. Sen levinneisyysalueella sataa keskimäärin 2 260–2 340 millimetriä vuodessa. Nutkansypressi on sypressien suvun puista kylmänkestävin ja kestää enimmillään −30 celsiusasteen pakkasta. Sen elinalueiden vuoden keskilämpötila on 4–7 °C.


title: Nutkansypressi

text: Laji menestyy parhaiten hyvin vettä läpäisevällä runsasravinteisella maaperällä, mutta usein esiintyy vähemmän ravinteikkailla paikoilla, joilla on vähemmän kilpailevia nopeakasvuisempia lajeja. Se viihtyy varjoisella tai puolivarjoisella kasvupaikalla, joskin kasvaa epätasaisemmin erittäin varjoisella paikalla.


title: Nutkansypressi

text: Nutkansypressi voi esiintyä hallitsevana lähes yksilajisissa metsissä, mutta se voi myös kasvaa sekalajisissa havumetsissä. Näiden metsien valtapuulajina on usein jättituija ("Thuja plicata"), lännenhemlokki ("Tsuga heterophylla"), vuorihemlokki ("Tsuga mertensiana") tai sitkankuusi ("Picea sitchensis").


title: Nutkansypressi

text: Nutkansypressin puuaines on kestävää ja suorasyistä. Sitä käytetään varsinkin huonekaluihin, sisustukseen ja veneiden rakennukseen. Sitä käytetään myös sähköpylväisiin, rakentamiseen, laitureihin, paalutukseen ja veistoon.


title: Nutkansypressi

text: Nutkansypressiä käytetään koristepuuna lauhkeilla vyöhykkeillä. Siitä on useita väritykseltään, kasvutavaltaan ja kooltaan eroavia viljelylajikkeita. Laji on tuotu Eurooppaan jo 1800-luvun puolessavälissä. Se menestyy myös Suomessa maan eteläosissa, joskaan ei kasva yhtä korkeaksi kuin kotiseudullaan. Lisäksi nutkansypressin ja montereynsypressin ("Cupressus macrocarpa") erittäin nopeakasvuinen risteymä leylandinsypressi ("Cupressus × leylandii") on koristepuuna maailmalla hyvin yleinen.


title: Nutkansypressi

text: Nutkansypressillä on kulttuurillista merkitystä useiden Pohjois-Amerikan länsirannikon alkuperäiskansojen perinteissä. Sen puusta on valmistettu jousia, meloja, naamioita, astioita ja työkaluja, ja kasvin muita osia on käytetty lääkintään. Puu esiintyy myös taruissa.


title: Luettelo televisiosarjan Game of Thrones näyttelijöistä

text: Tämä luettelo listaa yhdysvaltalaisen televisiosarjan "Game of Thronesin" näyttelijät ja hahmot. "Game of Thrones" on David Benioffin ja D. B. Weissin luoma televisiosarja, joka perustuu George R. R. Martinin kirjasarjaan "Tulen ja jään laulu".


text: = Päärooli


title: Omega-7-rasvahapot

text: Omega-7-rasvahapot ovat tyydyttymättömiä rasvahappoja, joiden hiili-hiilisidos sijaitsee hiiliketjun päässä seitsemännen hiilen kohdalla. Monityydyttymättömillä omega-7-rasvahapoilla rakenne on muotoa CH3-(CH2)5-CH=CH-(CH2)n-CO2H. Omega-7-rasvahappoja esiintyy runsaasti australianpähkinäöljyssä ja tyrnimarjojen sisältämässä öljyssä. Esimerkkiyhdisteitä ovat muun muassa palmitoleiinihappo, vakseenihappo ja paulliinihappo. Lisäksi tunnetaan neljä ryhmään kuuluvaa yhdistettä, joilla ei ole virallista IUPAC-nimeä.


title: Luettelo televisiosarjan Kolmas kivi auringosta jaksoista

text: Kolmas kivi auringosta on yhdysvaltalainen tilannekomediasarja, jota esitettiin NBC-televisiokanavalla. Sarja päähenkilöinä on neljä avaruusolentoa, jotka ovat saapuneet ulkoavaruudesta ja ottaneet Solomonin perheen ulkomuodon tutkiakseen maapallon ihmisiä ja heidän tapojaan. Perheeseen kuuluu ylipäällikkö Dick Solomon (John Lithgow), turvallisuusupseeri Sally Solomon (Kristen Johnston), tiedustelu-upseeri Tommy Solomon (Joseph Gordon-Levitt) ja lähetin Harry Solomon (French Stewart). Ensimmäisen tutkimuskohteensa, tohtori Mary Albrightin (Jane Curtin), Dick tapaa työssään yliopistolla.


text: Sarjaa tuotettiin kaikkiaan kuusi tuotantokautta ja 139 jaksoa, jotka esitettiin Yhdysvalloissa vuosina 1996–2001. Suomessa jaksot esitettiin ensimmäisen kerran MTV3:lla vuosina 1996–2002. Myöhemmin sarjaa esitettiin uusintana vuoteen 2010 asti myös MTV3:n sisarkanavalla Subilla. Suomessa TV5 esitti sarjaa vuosina 2012–2014. Kanava antoi tuotantokausien 1–4 jaksoille uudet suomenkieliset nimet eikä nimennyt viimeisiä tuotantokausia lainkaan.


title: Club-Mate

text: Club-Mate on kofeiinipitoinen, mate-uutteesta tehty hiilihapotettu virvoitusjuoma. Saksalainen Loscher-panimo alkoi tuottaa sitä vuonna 1924.Club-Matessa on tavallisia virvoitusjuomia hieman korkeampi kofeiinipitoisuus (20 mg / 100 ml) mutta alhaisempi sokeripitoisuus. Club-Matea myydään 0,33 ja 0,50 litran pulloissa.


title: Club-Mate

text: Dietenhofenilainen Geola Beverages kehitteli ja markkinoi Club-Maten alun perin nimellä "Sekt-Bronte". Juoma tunnettiin vain paikallisesti, kunnes Loscher osti sen ja alkoi markkinoida sitä nimellä Club-Mate. Tuoteperheeseen kuuluu myös jäätee "Club-Mate IceT Kraftstoff", jossa on perusversiota hieman korkeampi kofeiinipitoisuus (22 mg / 100 ml). Myös Club-Mate-pohjaisia juomasekoituksia on kehitetty, esimerkiksi vodka-mate sekä rommia ja Club-Matea sisältävä "Tschunk".


title: Club-Mate

text: Joulukuussa 2007 Loscher toi markkinoille rajoitetun erän Club-Mate winter editionia, jossa alkuperäiseen reseptiin oli lisätty kardemummaa, kanelia, tähtianista ja sitrusuutetta. Siitä lähtien talviversiota on ollut rajoitetusti saatavilla talviaikaan.


title: Club-Mate

text: Vuonna 2009 markkinoille tuli Club-Mate Cola ‑kolajuoma.


title: Club-Mate

text: Marraskuussa 2011 välittäjiä oli Loscherin listauksen mukaan 31 maassa, pääasiassa Euroopassa mutta myös Kanadassa, Australiassa, Israelissa, Turkissa ja Etelä-Afrikassa. Suomessa Club-Matea myydään ainakin Punnitse & Säästä -myymälöissä.


title: Club-Mate

text: Club-Mate on saavuttanut suosiota eurooppalaisessa hakkerikulttuurissa. Bruce Sterling kirjoitti "Wired"-lehdessä, että Club-Mate on saksalaisen Chaos Computer Clubin ja sanfransiscolaisen Noisebridge-hackerspacen suosikkijuoma.


title: Radu Mihaileanu

text: Radu Mihaileanu, oik. "Mihăileanu" (s. 23. huhtikuuta 1958 Bukarest, Romania) on juutalainen romanialaissyntyinen ranskalainen elokuvaohjaaja ja käsikirjoittaja. Hän muutti Romaniasta vuonna 1980 Israeliin ja myöhemmin Ranskaan. Hän valmistui Pariisissa IDHECin elokuvaoppilaitoksesta. Elokuvatyönsä ohessa hän on julkaissut vuonna 1987 runokokoelman "Une vague en mal de mer". Hänen elokuvansa "La Source des femmes" tuli ensi-iltaan kilpailusarjassa vuonna 2011 Cannesin elokuvajuhlilla. Elokuva "Mene, näe, elä" oli vuonna 2006 César-ehdokkaana.


title: Paul Coussa

text: Paul Coussa (9. syyskuuta 1917 Aleppo – 7. heinäkuuta 2012) oli syyrialaissyntyinen arkkipiispa. Hänet vihittiin papiksi 17. huhtikuuta 1941 ja nimitettiin Antiokian syyrialaiskatolisen patriarkaatin vihkipiispaksi sekä Colonia in Armenian titulaaripiispaksi 26. elokuuta 1969. Piispaksi vihkiminen seurasi 21. joulukuuta. Pääkonsekraattorina toimi Ignace Pierre XVI Batanian, jota avustivat George Layek ja Joseph Gennangi.


title: Paul Coussa

text: 27. kesäkuuta 1983 Coussa sai nimityksen Bagdadin armenialaiskatolisen arkkieparkian johtoon. Hän toimi sen arkkipiispana, kunnes jäi eläkkeelle 13. lokakuuta 2001.


title: Maramureșin puukirkot

text: Maramureşin puukirkot sijaitsevat Maramureşin alueella Pohjois-Transylvaniassa Romaniassa. Niihin kuuluu lähes sata puurakenteista kirkkoa, joiden arkkitehtuuriset ratkaisut vaihtelevat. Rakennukset ovat Romanian ortodoksisen kirkon omaisuutta. Maramureşin kirkot ovat puurakennelmia, joiden erityispiirteitä ovat rakennusten länsipäädyn pitkät ja kapeat kellotornit.


title: Maramureșin puukirkot

text: Näitä kirkkoja rakennettiin 1600-luvulta 1800-luvulle. Osa niistä korvasi paikalla sijainneet vanhemmat kirkot. Kirkkojen freskot on maalattu naivistisen värikkäiksi ja ne kuvaavat Raamatun tarinoita.


title: Maramureșin puukirkot

text: Kahdeksan kirkoista liitettiin vuonna 1999 Unescon maailmanperintöluetteloon.


title: Maramureșin puukirkot

text: Seuraavat kirkot kuuluvat Unescon maailmanperintöluetteloon.


title: Maramureșin puukirkot

text:
Neitsyt Marian kirkko rakennettiin vuonna 1720, ja siitä tuli kylän pääkirkko 1806. Kaksikerroksinen pylväshalli yhdistää länsipuolisen kellotornin portaikolla. Kirkko on alueen suurimpia puukirkkoja.
Nikolaos Ihmeidentekijän kirkko rakennettiin vuonna 1643. Rakennusvuosi katosi sen rakenteista vuoden 1923 laajennuksen aikana. Kirkon eritystuntomerkkinä on kellotornin neljä erillistä tornia.


title: Maramureșin puukirkot

text: Pyhän Paraskevin kirkko rakennettiin vuonna 1770. Kirkkoon rakennettiin parveke urkuja varten vuonna 1920, jolloin osa seinään maalatuista freskoista tuhoutui.


title: Maramureșin puukirkot

text: Puinen kirkko korvasi tataarien tuhoaman kirkon vuonna 1717. Se sijaitsee pienellä mäellä.


title: Maramureșin puukirkot

text: Kirkko on rakennettu vuosina 1796–1998. Korkeaa kellotornia kehystää neljä pienempää tornia. Kirkon maalaukset on maalannut 1811 paikallinen taiteilija. Osa näistä maalauksista on entisöity.


title: Maramureșin puukirkot

text: Kirkko on alueen vanhimpia puukirkkoja. Se valmistui vuonna 1604. Sitä korotettiin 1700-luvulla ja 1800-luvulla siihen rakennettiin pylväshalli. Kirkon maalaukset ovat säilyneet hyvin, ja niitä yhdistää aikakauden sotaisuus ja siihen liittyvä uskonnollisuus.


title: Maramureșin puukirkot

text: Kirkko on rakennettu vuonna 1663 Suciun kylään. Se siirrettiin Rogoziin vuonna 1883 vanhan kirkon paikalle. Kirkon maalaukset on tehnyt kaksi paikallista taiteilijaa, ja heidän puumerkkinsä on edelleen luettavissa: ""...pelottavana vuonna 1717, tataarien aikakautena"".


title: Maramureșin puukirkot

text: Kirkko valmistui vuonna 1767, ja se oli sen hetken Euroopan korkein puukirkko (72 m). Kirkko on suorakaiteen muotoinen, ja siinä on monikulmion muotoinen alttari.


title: Maramureșin puukirkot

text: Maramureşin alueella on pitkä puurakentamisen historia. Rakentamistaito on siirtynyt jälkipolville, mikä edesauttaa kirkkojen restaurointityössä. Romanian vallankumouksen jälkeen kirkkojen kuntoon on alettu kiinnittää huomiota, ja alueelle on rakennettu uusia kirkkoja vanhoja perinteitä kunnioittaen.


title: Camilo Diaz Gregorio

text: Camilo Diaz Gregorio (25. syyskuuta 1939 Cuyapo – 21. toukokuuta 2018) oli filippiiniläinen roomalaiskatolinen piispa. Hänet vihki papiksi Luigi Traglia 1. joulukuuta 1963. Hänet nimitettiin Cebun arkkihiippakunnan vihkipiispaksi sekä Giruksen titulaaripiispaksi 12. tammikuuta 1987. Piispaksi vihkiminen seurasi 29. maaliskuuta. Pääkonsekraattorina toimi José Tomás Sánchez, jota avustivat Cesare Zacchi ja Antônio do Carmo Cheuiche.


title: Camilo Diaz Gregorio

text: Gregorio sai 20. toukokuuta 1989 nimityksen Bacolodin hiippakunnan johtoon, ja hänet asetettiin sen piispaksi 27. heinäkuuta. Hän erosi tehtävistään 18. elokuuta 2000, mutta sai 13. syyskuuta 2003 nimityksen Batanesin prelaatiksi.


title: Takedda

text: Takedda oli keskiaikainen kauppapaikka ja kuparin tuotannon keskus Saharan eteläosassa Aïrvuoriston länsipuolella. Sen sijaintipaikkana pidetään Nigerin Azelikiä 25 kilometriä Teguidda-n-Tesemtistä koilliseen.


title: Takedda

text: Berberien perustaman ja 1300-luvulla Maliin kuuluneen Takeddan kauppayhteydet ulottuivat pohjoisessa Ghatiin, Ouarglaan ja Egyptiin sekä etelässä nykyisen Nigerian alueelle. Lännestä sinne tuotiin Ghanan kultaa. Takeddan kuparia käytettiin Sudanin alueella valuuttana. Paikkakunta oli myös huomattava islamilaisuuden keskus.


title: Takedda

text: 1400-luvulle tultaessa Takedda joutui tuaregien alaisuuteen. Se tuhoutui noin vuonna 1561 sodassa Agadezin sulttaanikuntaa vastaan.


title: Vicente Macanan Navarra

text: Vicente Macanan Navarra (s. 22. tammikuuta 1939 Mambusao) on filippiiniläinen roomalaiskatolinen piispa. Hänet vihittiin papiksi 7. huhtikuuta 1962 ja nimitettiin Capizin arkkihiippakunnan vihkipiispaksi sekä Velefin titulaaripiispaksi 23. huhtikuuta 1979. Piispaksi vihkiminen seurasi 26. kesäkuuta. Pääkonsekraattorina toimi Antonio José Frondosa, jota avustivat Amado Paulino y Hernandez ja Alberto Jover Piamonte.


title: Vicente Macanan Navarra

text: Navarra sai 21. marraskuuta 1987 nimityksen Kabankalanin ja 24. toukokuuta 2001 Bacolodin piispaksi.


title: Douglas XB-19

text: Douglas XB-19 oli experimental-lentokone ja Yhdysvaltain ensimmäisiä yrityksiä superraskaaksi strategiseksi Pommikoneeksi. Se jäi kuitenkin vain arviointiasteelle, ja vain yksi ainut lentokone valmistui prototyyppinä. Sen käyttötarkoituksena olisi ilmeisesti olleet natsi-Saksan suorat pommitukset Yhdysvalloista, jos Britannia olisi joutunut antautumaan Saksalle.


title: Douglas XB-19

text: Koekonetyypin kehittely ei suinkaan ollut turhaa, sillä pian tulivat sotanäyttämölle sekä Boeing B-29 että Convair B-36 Peacemaker, jota edelsi Consolidated B-32 Dominator. XB-19:n ensilento tapahtui 27. kesäkuuta 1941.


title: Douglas XB-19

text: XB-19:n ilmeisiä heikkouksia olivat hidas lentonopeus, 336 km/h, ja matala lakikorkeus, 6 705 metriä. Maksimilentomatka oli kuitenkin hyvin kunnioitettava: 12 472 kilometriä. Suurin hyötykuorma eli pommilasti oli peräti 16 329 kilogrammaa. Puolustusaseina oli kaksi 37 millin tykkiä, viisi 12,7 millin konekivääriä, sekä kuusi 7,62 millin konekivääriä. Kone oli hyvin suuri, ja sen voimanlähteinä oli neljä mäntämoottoria. Jopa Wright R-3350 Cyclone, tuon aikakautensa eräs kaikkein voimakkaimmista, oli tyypille selkeästi alitehoinen. Voimanlähde oli Allisonin rivimoottori V-3420-11, jonka teho oli 2 600 hevosvoimaa.


title: Araouane

text: Araouane on kylä Timbuktun piirin Salamin kunnassa Malissa. Se sijaitsee keskellä Saharaa 269 kilometriä Timbuktusta pohjoiseen. Kylän kautta kulkee Timbuktun ja Taoudennin välinen autiomaareitti. Asukkaita on 922 henkeä (vuonna 2009).


title: Araouane

text: Araouane mainitaan ensimmäisen kerran 1300-luvulla. Aikoinaan se oli tärkeä karavaanireitin pysähdyspaikka, jonka kautta kulki muun muassa kultaa, orjia ja suolaa. Saharan ylittäneen kaupankäynnin tyrehdyttyä paikkakunta menetti merkityksensä ja sen asukasmäärä väheni voimakkaasti.


title: Araouane

text: Kylä on täysin riippuvainen muualta tuodusta ruuasta. Ainoan polttoaineen muodostaa kamelinlanta. Asukkaat ovat pääosin songhaita ja loput maureja. Suuri osa miehistä työskentelee Taoudennin suolakaivoksilla.


title: Araouane

text: Kirjailija Ernst Aebi kuvaa Araouanen elämää kirjassaan "Seasons of Sand". Aebin yritykset saada kyläläiset kasvattamaan itse elintarvikkeensa ja kehittää matkailua epäonnistuivat 1990-luvulla alkaneen tuaregikapinan takia. Sittemmin kylään on rakennettu koulu ja terveysasema.


title: Anna Rüh

text: Anna Rüh (s. 17. kesäkuuta 1993) on saksalainen kiekonheittäjä.


title: Anna Rüh

text: Vuonna 2010 Rüh karsiutui alle 20-vuotiaiden MM-kilpailuissa loppukilpailusta. Seuraavana vuonna hän saavutti alle 20-vuotiaiden EM-kilpailuissa hopeaa kiekonheitossa tuloksella 58,10 m ja pronssia kuulantyönnössä tuloksella 16,01 m. Kiekonheitossa hän hävisi maannaiselleen Shanice Craftille 55 senttimetriä.


title: Anna Rüh

text: Toukokuussa 2012 Rüh heitti kiekkoa 63,04 m, joka oli viiteentoista vuoteen paras alle 20-vuotiaan heittämä tulos maailmassa. Helsingin EM-kilpailuissa 2012 hän sijoittui kiekonheitossa neljänneksi tuloksella 62,65 m. Saman vuoden alle 20-vuotiaiden MM-kilpailuissa Barcelonassa hän voitti kultaa tuloksella 62,38 m. Hän heitti voittotuloksensa viimeisellä kierroksella ollen sitä ennen kolmantena. Hänen maannaisensa Shanice Craft oli tällä kertaa toinen. Lontoon olympialaisissa hän sijoittui yhdeksänneksi tuloksella 61,36 m. Alle 23-vuotiaiden EM-kilpailuissa Tampereella 2013 Rüh ja Shanice Craft ottivat kiekonheitossa kaksoisvoiton, Rühin voittotuloksen ollessa 61,45 m.


title: Anna Rüh

text: Rüh sijoittui Zürichin EM-kilpailuissa 2014 neljänneksi tuloksella 62,46. Hän sai hopeaa alle 23-vuotiaiden EM-kilpailuissa Tallinnassa 2015 tuloksella 61,27. Lontoon MM-kilpailuissa 2017 hän karsiutui loppukilpailusta.


title: Antonio José Frondosa

text: Antonio José Frondosa (13. kesäkuuta 1909 Dumalag – 19. syyskuuta 1993) oli filippiiniläinen roomalaiskatolinen arkkipiispa. Hänet vihittiin papiksi 8. maaliskuuta 1936 ja nimitettiin Capizin piispaksi 5. maaliskuuta 1952, sitten sen arkkipiispaksi 17. tammikuuta 1976. Frondosan konsekroi piispaksi 28. toukokuuta 1952 José Maria Cuenco, jota avustivat Manuel Yap ja Miguel Acebedo y Flores.


title: Antonio José Frondosa

text: Frondosa osallistui Vatikaanin toiseen kirkolliskokoukseen. Hän jäi eläkkeelle 18. kesäkuuta 1986.


title: Asahi

text: Asahi (, 旭 tai あさひ, ”aamuaurinko”) voi tarkoittaa seuraavia asioita:


title: José Maria Cuenco

text: José Maria Cuenco (19. toukokuuta 1885 – 8. lokakuuta 1972) oli filippiiniläinen roomalaiskatolinen arkkipiispa. Hänet vihittiin papiksi 11. kesäkuuta 1914 ja nimitettiin Jaron hiippakunnan vihkipiispaksi sekä Hemerian titulaaripiispaksi 22. marraskuuta 1941. Piispaksi vihkiminen seurasi 27. joulukuuta 1942. Pääkonsekraattorina toimi Guglielmo Piani, jota avustivat Cesare Marie Guerrero ja Mariano Madriaga.


title: José Maria Cuenco

text: Cuenco sai 24. marraskuuta 1945 nimityksen Jaron piispaksi ja 29. kesäkuuta 1951 sen arkkipiispaksi. Hän osallistui Vatikaanin toiseen kirkolliskokoukseen ja 87-vuotiaana virassa.


title: Renato Pine Mayugba

text: Renato Pine Mayugba (s. 4. joulukuuta 1955) on filippiiniläinen roomalaiskatolinen piispa. Hänet vihittiin papiksi Lingayen-Dagupanin arkkihiippakuntaan 25. huhtikuuta 1981 ja nimitettiin sen vihkipiispaksi sekä Centurionesin titulaaripiispaksi 18. lokakuuta 2005. Piispaksi vihkiminen seurasi 27. joulukuuta. Pääkonsekraattorina toimi Antonio Franco, jota avustivat Oscar V. Cruz ja Ramon B. Villena.


title: Shanice Craft

text: Shanice Craft (s. 15. toukokuuta 1993) on saksalainen kiekonheittäjä ja kuulantyöntäjä.


title: Shanice Craft

text: Vuonna 2009 Craft sijoittui kolmanneksi alle 18-vuotiaiden MM-kilpailuissa. Seuraavana vuonna hän voitti kultaa nuorten kesäolympialaisissa. Vuonna 2011 hän voitti kultaa alle 20-vuotiaiden EM-kilpailuissa. Saksa otti kilpailussa kaksoisvoiton Anna Rühin ollessa toinen.


title: Shanice Craft

text: Alle 20-vuotiaiden MM-kilpailuissa 2012 Craft voitti kultaa kuulantyönnössä ja hopeaa kiekonheitossa. Kuulantyönnössä hän työnsi karsinnan ensimmäisellä kierroksella uuden ennätyksensä 16,41 m ja loppukilpailussa ensimmäisellä kierroksella voittotuloksen 17,15 m. Kiekonheitossa Craft ja Rüh ottivat jälleen kaksoisvoiton: Rüh kultaa tuloksella 62,38 m ja Craft hopeaa tuloksella 60,42 m. He ohittivat viimeisellä kierroksella kilpailua johtaneen Shelbi Vaughanin.


title: Shanice Craft

text: Tampereen alle 23-vuotiaiden EM-kilpailuissa 2013 Craft sijoittui sekä kuulantyönnössä että kiekonheitossa toiseksi. Kiekonheitossa hän otti Rühin kanssa jälleen kaksoisvoiton. Hän saavutti Tallinnan alle 23-vuotiaiden EM-kilpailuissa 2015 kultaa kiekonheitossa tuloksella 63,83 ja hopeaa kuulantyönnössä tuloksella 17,29.


title: Shanice Craft

text:
Zürichin EM-kilpailuissa 2014 hän sai pronssia kiekonheitossa tuloksella 64,33. Ensimmäisissä aikuisten MM-kisoissaan, Pekingissä 2015, hän sijoittui kiekonheitossa seitsemänneksi tuloksella 63,10. Hän saavutti pronssia jälleen Amsterdamin EM-kilpailuissa 2016 tuloksella 63,89. Rio de Janeiron olympialaisissa hän oli yhdestoista. Berliinin EM-kilpailuissa 2018 hän sai pronssia tuloksella 62,46.
Lähde


title: Andy Miele

text: Andy Miele (s. 15. huhtikuuta 1988 Grosse Pointe Woods, Michigan, Yhdysvallat) on yhdysvaltalainen jääkiekkoilija, joka teki kesällä 2016 sopimuksen NHL-joukkue Philadelphia Flyersin kanssa. Hän pelaa kuitenkin lähinnä sen farmijoukkue Lehigh Valley Phantomsissa, AHL:ssä. Hän on pelipaikaltaan keskushyökkääjä. Mielen vahvuuksiin kuuluu kädet ja pelintekeminen varsinkin AHL:ssä. Hän pelaa pienestä koostaan huolimatta varsin periksiantamattomasti ruuhkatilanteissa. Mielen heikkouksiin kuuluu pieni koko ja voiman puute, jotka ovat vaikeuttaneet hänen pelintekotaitojaan NHL:n puolella.


title: Andy Miele

text: Miele aloitti USHL:ssä kaudella 2005–2006 Cedar Rapids RoughRidersin riveissä kaudella 2005–2006. Kesken kauden 2006–2007 hän siirtyi Chicago Steelin joukkueeseen ja voitti joukkueen sisäisen piste- ja syöttöpörssin tehtyään 45 runkosarjaottelussa tehot 13+29=42. Miele oli joukkueen paras pistemies myös kevään 2007 pudotuspeleissä tehoilla 2+4=6. Kaudella 2007–2008 hän oli Steelin paras maalintekijä tehtyään 29 runkosarjaottelussa 30 osumaa. Miele sijoittui USHL:n maalipörssissä neljänneksi. Hän siirtyi kuitenkin kesken kauden Miamin yliopistojoukkueeseen.


title: Andy Miele

text: Vuodet 2007–2011 Miele kävi Miamin yliopistoa. Toisena vuotenaan ja ensimmäisellä kokonaisella kaudellaan 2008–2009 hän oli tehoilla 15+16=31 joukkueen toiseksi paras maalintekijä ja kolmanneksi paras pistemies. Kaudella 2009–2010 Miele oli tehoilla 15+29=44 Miamin yliopiston toiseksi paras pistemies Jarod Palmerin jälkeen. Hän sijoittui koko CCHA:n pistepörssissä viidenneksi ja jakoi syöttöpörssin kolmannen sijan NMU:n Erik Gustafssonin kanssa. Miele voitti CCHA:n runkosarjan ja valittiin sarjan toiseen tähdistökentälliseen.


title: Andy Miele

text: Viimeisellä yliopistokaudellaan 2010–2011 Miele toimi Miamin yliopistojoukkueen varakapteenina. Hän oli tehoilla 24+47=71 koko NCAA:n paras pistemies ja syöttäjä. Miele nousi Miamin yliopistojoukkueen kaikkien aikojen eniten yhdessä kaudessa pisteitä ja syöttöjä tehneeksi pelaajaksi kauden 1978–1979 jälkeen. Hän voitti myös CCHA:n mestaruuden, valittiin sarjan vuoden pelaajaksi, lopputurnauksen arvokkaimmaksi pelaajaksi ja ensimmäiseen tähdistökentälliseen. Miele palkittiin myös koko NCAA:n parhaana pelaajana Hobey Baker Awardilla.


title: Andy Miele

text: Mieleä ei koskaan . Hän teki huhtikuussa 2011 vapaana agenttina vuoden mittaisen sopimuksen Phoenix Coyotesin kanssa. Miele pelasi kauden 2011–2012 kuitenkin lähinnä sen farmijoukkue Portland Piratesissa, jonka paras pistemies ja syöttäjä hän oli tehoilla 16+38=54. Miele pelasi kauden aikana myös ssa ja valittiin liigan marraskuun 2011 kuukauden tulokkaaksi. NHL:n puolella hän pelasi seitsemän ottelua jääden niissä ilman tehopisteitä. Miele pelasi ensimmäisen NHL-ottelunsa 23. lokakuuta 2011 Anaheim Ducksia vastaan. Kesäkuussa 2012 hän teki vuoden mittaisen ja kaksisuuntaisen jatkosopimuksen Coyotesin kanssa.


title: Andy Miele

text: Kaudella 2012–2013 Miele toimi Piratesin varakapteenina. Hän oli joukkueen paras pistemies ja syöttäjä tehoilla 19+34=53. Miele pelasi kauden aikana yhden NHL-ottelun. Heinäkuussa 2013 hän teki taas vuoden mittaisen jatkosopimuksen Coyotesin kanssa.


title: Andy Miele

text: Miele pelasi kaudella 2013–2014 seitsemän ottelua Coyotesissa. AHL:n Piratesissa hän teki 72 pistettä 70 ottelussa, ja hänet valittiin AHL:n kakkostähdistökentälliseen. Miele siirtyi seuraavaksi kaudeksi Detroit Red Wingsin organisaatioon, jossa hän vietti kaksi kautta. Hän ei kuitenkaan palannut otteluakaan Red Wingsissä vaan ehdusti farmijoukkue Grand Rapids Griffinsiä. Siellä Miele oli ensimmäisellä kaudellaan AHL:n pistepörssin kakkonen tehtyään 71 pistettä 70 ottelussa. Hänet valittiin AHL:n ykköstähdistökentälliseen kauden jälkeen. Toisella kaudella Miele teki 62 pistettä 75 ottelussa ja voitti joukkueensa sisäisen pistepörssin.


title: Andy Miele

text: Miele teki kesällä 2016 sopimuksen Philadelphia Flyersin kanssa.


title: Andy Miele

text: Miele kuului Yhdysvaltain joukkueeseen vuoden 2011 MM-kilpailuissa, jolloin hän pelasi kaksi ottelua tehden molemmissa syöttöpisteen.


title: Andy Miele

text: Miele kuuluu urheilumaailman homofobian vastaiseen You Can Play -järjestöön.


title: The Bridge (dokumenttielokuva)

text: The Bridge on vuonna 2006 valmistunut Eric Steelen dokumenttielokuva. Dokumenttia varten kuvattiin Golden Gate -siltaa koko vuoden 2004, jolloin filmille saatiin lukuisia sillalta tapahtuneita itsemurhia. Elokuvassa haastatellaan myös tunnistettujen hyppääjien omaisia sekä ystäviä. Dokumentin tekijöitä inspiroi "The New Yorker" -lehdessä 2003 ollut artikkeli ”Jumpers” (”Hyppääjät”), jonka kirjoittaja Ted Friend kirjoittaa että "Ne, jotka selviytyvät tulevat toisiin ajatuksiin hyppynsä aikana" ja hypystä selviytynyt Ken Baldwin selittää, kuinka “äkkiä totesin kaikkien elämäni solmujen olevan aukaistavissa—paitsi että olin juuri hypännyt sillalta.”


title: The Bridge (dokumenttielokuva)

text: Kun Steel haastatteli itsemurhan tehneiden omaisia ja ystäviä, hän ei ilmoittanut heille, että hänellä oli heidän läheisensä kuolema filmattuna. Steel on sanonut myöhemmin että ”Kaikki omaiset ovat nähneet elokuvan, ja ovat iloisia että tekivät niin.” Haastatteluja kuvattiin kaikkiaan 120 tuntia. Filmausryhmään kuului 12 henkeä, jotka tulivat joka aamu kuvaamaan siltaa.


title: The Bridge (dokumenttielokuva)

text: Projekti pidettiin salaisena ettei kukaan ”saisi päähänsä mennä sillalle ikuistamaan kuolemansa filmille”. Kuvausten aikana sillalta hyppäsi joku keskimäärin 15 päivän välein. BBC:n haastattelussa Steel muistuttaa, että silloin kun itsemurhien lukumäärä lähestyi tuhatta, hyppyjen lukumäärään tuli piikki, kun ihmisiä hyppäsi kantaen kylttiä ”Olen tuhannes”.


title: The Bridge (dokumenttielokuva)

text: Kuvausten alussa vuoden 2004 tammi- ja helmikuussa saatiin kuvattua vain loiskahduksia vedessä, minkä jälkeen rannikkovartioston veneiden ilmaantuminen vahvisti jonkun hypänneen. Ensimmäinen hyppääjä, joka saatiin kuvattua pitkällä linssillä ei käyttäytynyt lainkaan kuten kuvausryhmä oli odottanut itsemurhaajien käyttäytyvän eli itkien ja nyyhkien, vaan kyseinen henkilö hölkkäsi paikalle, puhui matkapuhelimeen, naureskeli, laittoi tavaransa pois ja hyppäsi. Kuvausryhmille oli annettu ohjeet yrittää estää hyppääminen mikäli mahdollista soittamalla sillan vartijoille, onnistuen tällä tavoin estämään kuusi hyppyä. Useimmissa tapauksissa hyppääjät eivät varoittaneet mitenkään aikeistaan tai aikaa jäi liian vähän kuvausryhmälle reagoida tapahtumaan. Kuvausryhmä taltioi 23 tunnetuista 24:stä sillalta 2004 tapahtuneesta hypystä.


title: The Bridge (dokumenttielokuva)

text: Dokumentissa esiintyy myös vuonna 2000 hypännyt Kevin Hines, joka tuli hypyn aikana toisiin ajatuksiin ja muutti asentoaan siten, että tuli veteen jalat edellä selviten siten hypystä hengissä. Hän sai vakavia vaurioita muun muassa selkärankaansa, mutta pääsi pintaan 10 metrin syvyydestä lähellä uineen hylkeen avustamana. Hän kokee hylkeen olleen merkki Jumalalta.


title: The Bridge (dokumenttielokuva)

text: Dokumentti aiheutti polemiikkia, kun sillan kuvauslupia hallinnoivat viranomaiset sanoivat Steelen johtaneen heitä harhaan anoessaan lupaa kuvauksiin. Kuvauslupa tarvittiin, koska vaikka sillan kuvaamiseen ei lupaa tarvita, kameroiden sijoittaminen lahtea ympäröivälle suojelualueelle tarvitsi luvan, varsinkin kun kuvausprojekti kesti koko vuoden. Kuvauslupa-anomuksessa Steel kertoi haluavansa ”saada taltioitua luonnon ja monumentin voimakas ja spektaakkelimainen kohtaaminen, mikä tapahtuu joka päivä Golden Gate -sillalla” (”to capture the powerful, spectacular intersection of monument and nature that takes place every day at the Golden Gate Bridge”). Kuvaukset kestivät koko vuoden 2004 jolloin materiaalia oli kuvattu 10 000 tuntia.


title: The Bridge (dokumenttielokuva)

text: Elokuvan viimeisen hypyn tekee Gene Sprague , tummiin pukeutunut hahmo, jonka viimeisiä hetkiä seurataan dokumentissa hänen kävellessään sillalla. Myös hänen omaisiaan ja ystäviään haastatellaan koko elokuvan ajan, elokuvan päättyessä hänen hyppyynsä.


title: The Bridge (dokumenttielokuva)

text: Sprague (11. joulukuuta 1969 – 11. toukokuuta 2004) syntyi San Franciscossa aviottomana lapsena, jonka äiti ei ollut halunnut saada häntä. Hänen äitinsä kuitenkin päätti kasvattaa hänet ja äidistä tuli Spraguen elämän tärkein hahmo. Sprague kärsi masennuksesta kertoen ystävilleen itsemurha-ajatuksistaan. He eivät kuitenkaan ottaneet häntä todesta, koska Sprague pilaili aina. Spraguen kummitädin mukaan hänen äitinsä tiesi näistä asioista.


title: The Bridge (dokumenttielokuva)

text: Spraguen äidin kuoltua syöpään itsemurhasta tuli hänelle pakkomielle. Hän muutti St. Louisiin uuden alun toivossa, mutta sanoi suunnitelleensa hyppäävänsä sillalta tai jättäytymään junan alle. Hänen ystävänsä kuitenkin saivat hänet palaamaan takaisin Kaliforniaan työnhakuun.


title: The Bridge (dokumenttielokuva)

text: Toukokuun 11. 2004 Sprague käveli edestakaisin siltaa 90 minuutin ajan. Lopulta hän kiipesi kaiteelle, istui sillä hetken ennen nousemistaan seisomaan kaiteelle, josta hän kaatui taaksepäin kuolemaansa. Toisin kuin useimmat muut hyppääjät, jotka tavallisesti heiluttavat tahattomasti raajojaan pudotessaan, Sprague putosi 4 sekuntia tikkusuorana. Hän iskeytyi veden pintaan selälleen noin 120 kmh nopeudella.


title: The Bridge (dokumenttielokuva)

text:
Elokuvan ohjaajan Eric Steelen mukaan ”hän käveli siltaa päästä päähän kuten tavalliset turistit. En ajatellut hänen hyppäävän, mutta jokin hänessä kiinnitti huomioni.”
Golden Gate Bridge on kuuluisa itsemurhan tekopaikka. Virallinen itsemurhalaskenta päättyi vuonna 1995, jolloin luku lähestyi tuhannen itsemurhan rajaa. Vuoteen 2013 mennessä sillalta tehtiin itsemurha keskimäärin kerran kahdessa viikossa, jolloin itsemurhan tehneiden epävirallinen lukema oli kokonaisuudessaan yli 1 600.
Elokuussa 2013 tapahtui eniten itsemurhia yhdessä kuukaudessa, kun 10 hyppäsi, yksi joka kolmas päivä. Kaikkiaan vuonna 2013 itsemurhan teki ennätykselliset 46 ihmistä. Nuorin sillalta koskaan hypännyt on ollut 5-vuotias.


title: The Bridge (dokumenttielokuva)

text: Noin 75 metrin pudotus kestää neljä sekuntia ja hyppääjä osuu veteen noin 120 kilometrin tuntinopeudella. Heinäkuuhun 2013 mennessä vain 34 ihmistä oli selviytynyt hypystä hengissä; arviolta 98 % hyppääjistä kuolee. Salmen virtausten takia monien hyppääjien ruumiit ajautuivat avomerelle, eikä niitä koskaan löydetty. Näin erityisesti yöllä hypänneiden kohdalla, minkä takia sillalla ei saa kulkea jalkaisin öisin.


title: Mojang

text: Mojang AB on ruotsalainen videopelejä kehittävä yritys, jonka pääkonttori sijaitsee Södermalmilla, Tukholmassa. Yhtiö on tunnettu yli 100 miljoonaa kopiota myyneestä Minecraft -pelistään, jota yhtiö yhä päivittää aktiivisesti.


title: Mojang

text: Yryityksen perusti Markus "Notch" Persson toukokuussa 2009 nimellä Mojang Specifications. Yhtiö on kehittänyt myös muita pelejä, kuten Scrolls, Cobalt ja Cobalt WASD. Yhtiö on myös tuottanut yhdessä Telltale Gamesin kanssa -pelin. Yhtiön julkaisemattomia pelejä ovat muun muassa Rex Kwon Do ja 0x10c. Muut yhtiön julkaisut eivät ole kuitenkaan saavuttaneet yhtä suurta suosiota kuin Minecraft.


title: Mojang

text: Yhtiö nousi uutisiin syyskuussa 2014, kun yhdysvaltalainen teknologiayhtiö Microsoft osti sen lähes kahdella miljardilla eurolla.


title: Oscar V. Cruz

text: Oscar V. Cruz (s. 17. marraskuuta 1934 Balanga) on filippiiniläinen roomalaiskatolinen arkkipiispa. Hänet vihittiin papiksi 10. helmikuuta 1962 ja nimitettiin Manilan arkkihiippakunnan vihkipiispaksi sekä Martiranon titulaaripiispaksi 4. maaliskuuta 1976. Piispaksi vihkiminen seurasi 3. toukokuuta. Pääkonsekraattorina toimi Bruno Torpigliani, jota avustivat Jaime Lachica Sin ja Artemio G. Casas.


title: Oscar V. Cruz

text: 22. toukokuuta 1978 Cruz nimitettiin San Fernandon arkkihiippakunnan johtoon. Hän erosi tehtävistään 24. lokakuuta 1988 ja sai 15. heinäkuuta 1991 nimityksen Lingayen-Dagupanin arkkipiispaksi, jona hän toimi, kunnes jäi eläkkeelle 8. syyskuuta 2009.


title: Hetan Majatalo

text: Hetan Majatalo on Lapin läänin vanhin toiminnassa oleva, samassa perheessä ja suoraan alenevassa sukupolvessa pysynyt matkailualan perheyritys, joka toimii nyt jo neljännessä sukupolvessa. Hotelli Hetan Majatalo on samalla Enontekiön uusin hotelli.


title: Hetan Majatalo

text: Anna Kreeta ja Fredrik Vuontisjärvi avasivat matkailijoille majatalon kotiinsa vuonna 1924. Lapin sodan jälkeen Retriikin mäki tuhoutui täysin. Kreetan ja Vuontisjärven lapset perustivat kaupan ja kestikievarin, joka sai Suomen viimeiset kestikievarioikeudet. Kauppa suljettiin 1970-luvulla. Toinen sukupolvenvaihdos tehtiin ja uudet omistajat rakensivat hotellirakennuksen majatalon välittömään läheisyyteen.


title: Hetan Majatalo

text: Majatalo sijaitsee Enontekiön kirkonkylän keskustassa. Se on sijainnut koko ajan samalla mäellä, jota kutsutaan Reetrikin mäeksi. Lapin sodassa lähes kaikki Hetan kylän talot paloivat, mutta Kalle ja Maija rakensivat Majatalon samalle paikalle. Pihapiirissä on Hetan ensimmäinen uudisrakennus, pikkupirtti, sekä hotellirakennusta lukuun ottamatta kaikki pihan rakennukset on tehty heti sodan jälkeen.


title: Montereynsypressi

text: Montereynsypressi ("Cupressus macrocarpa") on sypressien ("Cupressus") sukuun ja sypressikasvien ("Cupressaceae") heimoon kuuluva ainavihanta havupuulaji. Lajin luontainen esiintymisalue on hyvin suppea ja rajoittuu kahteen metsään Yhdysvaltain Kaliforniassa lähellä Montereyn kaupunkia. Laji on luonnossa uhanalainen, mutta sitä kasvatetaan metsityspuuna ja koristekasvina laajalti. Maailmalla hyvin yleinen nopeakasvuisena koristepuuna tunnettu leylandinsypressi ("Cupressus × leylandii") on montereynsypressin ja nutkansypressin ("Cupressus nootkatensis") risteymä.


title: Montereynsypressi

text: Eräät tieteilijät ovat luokitelleet puun yhdessä useiden muiden pohjoisamerikkalaisten sypressilajien kanssa sukuihin "Callitropsis" ja "Hesperocyparis". Lajilla on sypresseistä suurimmat kävyt ja puun lajikohtainen tieteellinen nimi "macrocarpa" () viittaakin suuriin käpyihin.


title: Montereynsypressi

text: Montereynsypressi on keskisuuri puu. Se kasvaa luonnossa yleensä noin 18–25 metriä korkeaksi. Latvus on yleensä leveä ja varsinkin tuulisilla ranta-alueilla usein varsin harsu ja epäsäännöllisen muotoinen. Suojaisammilla kasvupaikoilla puu kasvaa suorarunkoisemmaksi ja usein säännöllisemmän kartiomaiseksi. Istutuspuut kasvavat usein huomattavasti luonnonvaraisia yksilöitä suuremmiksi ja voivat olla yli 40 metriä korkeita. Korkein tunnettu puu on 48 metriä korkea ja suurin yli 4,6 metriä rungon rinnankorkeusläpimitaltaan.


title: Montereynsypressi

text: Kaarna on epätasaista ja säikeistä. Vanhoilla puilla kaarna on syvän uurteista. Versot haarautuvat vastakkaisesti. Ne ovat poikkileikkaukseltaan pyöreitä ja noin 1,5–2 millimetriä leveitä.


title: Montereynsypressi

text: Lehdet ovat pieniä, suomumaisia ja tavallisesti noin 2 millimetriä pitkiä. Ne ovat asettuneet vastakkaisesti neljään riviin. Joidenkin versojen lehdet saattavat joskus olla huomattavasti suurempia, jopa 10 millimetriä pitkiä. Lehdet voivat olla hartsinystyttömiä tai niissä voi olla pieni, kuoppamainen hartsinysty. Montereynsypressi on ainavihanta.


title: Montereynsypressi

text: Montereynsypressi on yksikotinen. Kävyt kasvavat versojen kärjissä. Hedekävyt ovat 4–6 millimetriä pitkiä, 2,5–3 millimetriä leveitä ja väriltään keltaisia. Siemeniä tuottavat kävyt ovat pyöreitä tai pitkänpyöreitä ja 2,5–4 senttimetriä pitkiä. Käpysuomuja on 8–12, ja ne ovat asettuneet ristikkäisesti 4–6 vastakkaiseen pariin. Käpysuomuissa on pieni ota. Siemenet ovat kypsiä toisena vuonna pölytyksen jälkeen, mutta käpysuomut aukeavat tavallisesti vasta muutaman vuoden jälkeen siementen kypsymisestä. Yhdessä kävyssä voi olla noin 140 siementä. Siemenet ovat 2,5–5 millimetriä pitkiä, ja niiden väritys vaihtelee punaruskeasta mustaan.


title: Montereynsypressi

text: Montereynsypressi alkaa tuottaa käpyjä alle kymmenvuotiaana. Vanhimpien puiden on arvioitu olevan 200–300 vuotta vanhoja ja vanhimmaksi tunnetuksi yksittäisen puun iäksi on laskettu 284 vuotta. Laji ei pysty lisääntymään kasvullisesti vaan ainoastaan siemenistä.


title: Montereynsypressi

text: Montereynsypressiä esiintyy luonnonvaraisena Pohjois-Amerikassa Kaliforniassa hyvin suppealla alueella kahdessa rannikon metsässä Montereynlahden eteläreunalla sijaitsevan Carmel Bay -lahden kummallakin puolella, lähellä Montereyn kaupunkia. Lajia esiintyy merenpinnantasosta noin 30 metrin korkeuteen.


title: Montereynsypressi

text: Lajia esiintyy istutuspuuna yleisenä suuressa osaa Yhdysvaltain länsirannikkoa. Se on myös levinnyt luontoon joillakin alueilla. Sitä on istutettu laajalti myös muualla maailmassa lämpimän lauhkean vyöhykkeen alueella.


title: Montereynsypressi

text: Montereynsypressi menestyy suhteellisen kuivilla ja aurinkoisilla alueilla. Varsinkin taimet kärsivät liiasta maaperän kosteudesta. Montereynsypressi kasvaa luonnossa ainoastaan rannoilla ja rannikon kallioilla, joiden maaperä on kivistä tai hiekkaista. Lajin kasvuympäristön maaperä on yleensä myös hapanta, pH-arvoltaan 4,5–5,5 ja jossakin määrin suolaista. Siemenet eivät tarvitse eloperäistä maaperää itääkseen vaan itävät usein hiekalla tai kivillä. Taimikuolleisuus on korkea kosteilla, varjoisilla ja karikepitoisilla paikoilla sienitautien vuoksi.


title: Montereynsypressi

text: Montereynsypressi muodostaa pieniä yksilajisia metsiköitä, mutta kasvaa myös montereynmännyn ("Pinus radiata"), goveninsypressin ("Cupressus goveniana") sekä useiden Kalifornian chaparral-kasvillisuusalueelle tyypillisten pensaslajien kanssa.


title: Montereynsypressi

text: Montereynsypressiä pidetään pioneerilajina, koska se tarvitsee paljon valoa, ei kestä muiden puiden varjostusta ja pystyy hyödyntämään maastopaloja, jotka tuhoavat kilpailevia kasveja. Laji on sopeutunut paloihin ja sen kävyt pysyvät usein puussa joitakin vuosia aukeamattomina auetakseen palon kuumuudessa. Kypsät siemenet pysyvät itämiskykyisinä puussa noin neljä vuotta. Toisin kuin monet muut pohjoisamerikkalaiset sypressilajit, joiden serotiiniset kävyt aukeavat vain tulipalon kuumuudessa, montereynsypressi ei kuitenkaan välttämättä tarvitse maastopaloja lisääntyäkseen.


title: Montereynsypressi

text: Montereynsypressiä kasvatetaan laajalti koristekasvina ja suojapuuna lämpimän lauhkean vyöhykkeen alueella. Puu kasvaa usein istutettuna suuremmaksi kuin luonnossa ja suurimmat tunnetut yksilöt kasvavat Uudessa-Seelannissa, jossa puuta on kasvatettu jo 1850-luvulta lähtien. Puun suosio johtuu osittain sen hyvästä tuulen- ja suolansietokyvystä. Lisäksi se kestää hyvin leikkaamista, joten se soveltuu pensasaidoiksi ja bonsaiksi. Puu kestää enimmillään noin −10 celsiusasteen pakkasta. Montereynsypressistä on useita väritykseltään, kasvutavaltaan ja muodoltaan eroavia viljelylajikkeita koristekäyttöön. Lisäksi montereynsypressin ja nutkansypressin risteymä leylandinsypressi on myös erittäin yleinen koriste- ja pensasaitakasvi.


title: Montereynsypressi

text: Montereynsypressiä on myös käytetty istutusmetsissä. Sen puuaines on painavaa, kovaa ja tiheäsyistä. Sitä käytetään puurakentamiseen. Lisäksi kasvin lehtiä on käytetty reumatismin hoitoon.


title: Antonio Franco

text: Antonio Franco (s. 24. maaliskuuta 1937 Puglianello, Italia) on roomalaiskatolinen arkkipiispa, joka on luonut uran Pyhän istuimen diplomaattina. Hänet vihittiin papiksi Telese o Cerreto Sannitan hiippakuntaan 10. heinäkuuta 1960. Hänet nimitettiin Gallesiumin titulaariarkkipiispaksi ja apostoliseksi nuntiukseksi Ukrainaan 28. maaliskuuta 1992. Piispaksi vihkiminen seurasi 26. huhtikuuta. Pääkonsekraattorina toimi paavi Johannes Paavali II, jota avustivat Franciszek Macharski ja Angelo Sodano.


title: Antonio Franco

text: Franco sai 6. huhtikuuta 1999 nimityksen apostoliseksi nuntiukseksi Filippiineille ja sitten 21. tammikuuta 2006 Israeliin ja Kyprokselle. 21. tammikuuta 2006 hänet nimitettiin lisäksi apostoliseksi delegaatiksi Jerusalemiin ja Palestiinaan.


title: Ramon B. Villena

text: Ramon B. Villena (s. 16. maaliskuuta 1939 Reina Mercedes) on filippiiniläinen roomalaiskatolinen piispa. Hänet vihittiin papiksi 30. maaliskuuta 1963 ja nimitettiin Tagumin hiippakunnan vihkipiispaksi sekä Tuccin titulaaripiispaksi 16. maaliskuuta 1982. Piispaksi vihkiminen seurasi 2. heinäkuuta. Pääkonsekraattorina toimi Bruno Torpigliani, jota avustivat Teodulfo Sabugal Domingo ja Pedro Rosales Dean.


title: Ramon B. Villena

text: Villena sai 17. elokuuta 1985 nimityksen Bayombongin koadjuuttoripiispaksi, ja 15. syyskuuta 1986 hänestä tuli sen piispa.


title: Teodulfo Sabugal Domingo

text: Teodulfo Sabugal Domingo (5. syyskuuta 1910 Baggao – 3. kesäkuuta 2002) oli filippiiniläinen roomalaiskatolinen arkkipiispa. Hänet vihittiin papiksi Tuguegaraon hiippakuntaan 3. huhtikuuta 1938 ja nimitettiin sen johtoon 29. huhtikuuta 1957. Piispaksi vihkiminen seurasi 2. heinäkuuta. Pääkonsekraattorina toimi Egidio Vagnozzi, jota avustivat Alejandro Olalia ja Peregrin de la Fuente Néstar.


title: Teodulfo Sabugal Domingo

text: Domingo sai 21. syyskuuta 1974 nimityksen Tuguegaraon arkkipiispaksi, jona hän toimi, kunnes jäi eläkkeelle 31. tammikuuta 1986. Hän osallistui Vatikaanin toiseen kirkolliskokoukseen.


title: Bernard Arnault

text: Bernard Arnault (s. 5. maaliskuuta 1949 Roubaix, Ranska) on ranskalainen liikemies. Arnault on ylellisyystuotteita valmistavan LVMH:n toimitusjohtaja ja omistaa yhtiöstä noin kolmasosan. Arnault’n omaisuuden arvo oli helmikuussa 2018 noin 65,1 miljardia Yhdysvaltain dollaria, mikä tekee hänestä maailman 7:nneksi rikkaimman ja Euroopan rikkaimman henkilön


title: Bernard Arnault

text: Arnault syntyi yrittäjäperheeseen. Hän kävi École polytechnique -insinöörikoulun ja työskenteli perheensä rakennus- ja kiinteistöyrityksessä valmistumisensa jälkeen. Vuonna 1981 sosialistien valtaannousun jälkeen Arnault muutti vaimoineen ja lapsineen Yhdysvaltoihin ja jatkoi rakennusyrittämistä Palm Beachissa Floridassa.


title: Bernard Arnault

text: Arnault palasi Ranskaan vuonna 1983 ja osti "Boussac"-tekstiiliyrityksen, johon Christian Dior -brandi kuului. Vuonna 1989 Arnault onnistui saamaan omistukseensa Louis Vuittonin, ja hän nosti sekä Diorin että Vuittonin liiketoiminnan kansainvälisesti menestyväksi. 1990-luvulla Arnault osti useita luksusmerkkejä kuten Givenchy, TAG Heuer ja Sephora, sekä useita alkoholimerkkejä.


title: Bernard Arnault

text: Forbes nimesi Arnault’n vuoden 2012 muotihenkilöksi (”Fashion’s Person Of The Year”). Vuonna 2014 valmistui Arnault’n rakennuttama Luis Vuitton -säätiön taidemuseo.


title: Bernard Arnault

text: Arnault asuu Pariisissa. Hän on toista kertaa naimisissa ja hänellä on viisi lasta. Nuoruudessaan Arnault opiskeli pianonsoittoa, ja myös hänen vaimonsa ja äitinsä ovat pianisteja.


title: Se käy kuin leikiten

text: Se käy kuin leikiten ("It’s a Gift", televisioesityksissä käytetty myös nimeä "Sehän käy kuin leikiten") on Norman Z. McLeodin ohjaama yhdysvaltalainen komediaelokuva vuodelta 1934.


title: Se käy kuin leikiten

text: Elokuvan päätähtenä on koomikko W. C. Fields. Fields esittää siinä sekatavarakauppiasta nimeltä Harold Bissonette, jonka haaveena on tulla kalifornialaisen appelsiinifarmin omistajaksi. Bissonetten valittavaa vaimoa näyttelee Kathleen Howard. Myös Baby LeRoy esiintyy elokuvassa pikkulapsen roolissa. Monet elokuvan sketseistä olivat saaneet alkunsa W. C. Fieldsin vaudeville-esityksistä.


title: Se käy kuin leikiten

text: "Se käy kuin leikiten" nimettiin vuonna 2010 yhdysvaltalaiseen National Film Registry -arkistoon. "The New York Timesin" kriitikot valitsivat sen vuonna 2004 yhdeksi kaikkien aikojen tuhannesta parhaasta elokuvasta maailmassa.


title: Alejandro Olalia

text: Alejandro Olalia (26. helmikuuta 1913 Bacolor – 2. tammikuuta 1973) oli filippiiniläinen roomalaiskatolinen arkkipiispa. Hänet vihittiin papiksi 23. maaliskuuta 1940 ja nimitettiin Tuguegaraon hiippakunnan koadjuuttoripiispaksi sekä Zelan titulaaripiispa 14. toukokuuta 1949. Piispaksi vihkiminen seurasi 25. heinäkuuta. Pääkonsekraattorina toimi Constancio Jurgens, jota avustivat Rufino Jiao Santos ja Cesare Marie Guerrero.


title: Alejandro Olalia

text: Olaliasta tuli 6. toukokuuta 1950 Tuguegaraon piispa. Hänet nimitettiin 28. joulukuuta 1953 Lipan piispaksi ja 20. kesäkuuta 1972 sen arkkipiispaksi, jona hän toimi loppuikänsä. Hän osallistui Vatikaanin toiseen kirkolliskokoukseen.


title: The Amazing Spider-Man

text: The Amazing Spider-Man on yhdysvaltalainen Marvel Comicsin julkaisema sarjakuva, jossa esiintyy fiktiivinen supersankari Hämähäkkimies (). Sarjakuvan historia alkaa vuoden 1963 maaliskuusta, jolloin sitä alettiin julkaista ensimmäistä kuukausittaisena sarjakuvalehtenä. Hämähäkkimies oli tehnyt ensiesiintymisensä Marvel Comicsin "Amazing Fantasy" -lehdessä ennen kuin hahmo sai oman lehtensä. Sarjakuvalehden nimeä kantava elokuva julkaistiin Yhdysvalloissa 3. heinäkuuta 2012.